
AGE1DIC LATINUM, 
BARBITE, CARMEN 


Opusculum in recenti Certamine Capitolino 
«honorifica laude» ornatum. 

Desierant tandem civilia bella, quibus Romani cives, insano flagrantes 
furore, universae fere terrae regiones atque maria sanguine suo polluerant, 
velut si fata eos ad antiquae necis fraternae poenam pendendam egissent. 

Augustus autem, cum omnem in manus suas redegisset potestatem, pacem 
per totum orbem firmaverat Romamque maximam rerum reddiderat non modo 
armorum exercituumque vi sed et legum sapientia cultuque antiquarum vir¬ 
tutum rituumque. 

Quandoquidem vero jam pax atque ordo in Urbe et in pacato orbe vige¬ 
bant acerrimaque odia, a civilibus excitata bellis, sensim restinguebantur, 
peropportunum principi visum est amplissimo splendidoque apparatu sacrum 
sollemne tandem celebrari, quo Superis debitae persolverentur gratiae atque 
animorum conciliatio inter cives artior integriorque fieret. 

At potius quam novos instituere ritus, malebat Augustus vetustos iterum 
ad honorem adducere, quocirca consilium cepit antiquissimum renovandi sa¬ 
crum quod pie sancteque fieri Libri Sibyllini Romanos monebant quotiens 
centum et decem annorum circuitus compleretur. 

Divi ergo Augusti auctoritate indictum est ut ludi qui saeculares dice¬ 
bantur, primis Junii mensis diebus, cujuscumque ordinis civium concursu, 
magnifica agerentur pompa, anno DCCXXXVII ab Urbe condita, decem annis 
transactis postquam titulum Augusti ingenti plausu ei tribuerat Senatus. 

Cum autem, ritibus perfectis precibusque dis oblatis, hymnus quoque esset 
canendus illis praesertim numinibus quibus septem placuerant colles, non 

modo ad grates eis expromendas quod Romae imperium latissimum dedissent 
sed etiam ad exorandum ut, illis in perpetuum faventibus, Roma pulcherrima 
rerum esset permansura, voluit ut Horatio poetae munus carminis perficiendi 
deferretur. 

Dubitari vero non potest quin, si pepercissent inexoratae Vergilio Parcae 
neque eum ante duos annos dulcibus rapuissent luminis oris, gloriosissimum 
munus ei esset attributum, at Aeneae praeco, vehementi consumptus febri, jam 
Campos ad Elysios descenderat seque ad fraternas Tibulli Catulli Lucretii 
umbras adjunxerat. 

Ad Horatium ergo animum convertit Augustus, ad vatem qui primis libri 
tertii carminibus ostenderat non modo se virginum proelia jucundique munera 
Lyaei jocosis canere fidibus posse sed etiam graviore plectro egregia Romulae 
gentis facinora virtutesque majorum egregias. 

Principi igitur roganti recusare Horatius non est ausus, etsi dubitavit 
utpote plane intellegens arduum magnique esse ponderis quod sibi sumebat 
offi.cium; in ejusmodi enim carmine non tantum eximia ornandus erat laude 
deorum hominumque Pater, qui Romae in orbis terrarum gentes imperium 
suo comparaverat praesidio, non modo arcana illa numina flagitanda quae 
vitae mortique praesunt, Parcae Ilithyiaeque Tellusque, non modo, et praeser¬ 
tim, Phoebus Augur canendus, quem princeps singularem suum patronum 
tutoremque elegerat, cui templum voverat miraque opulentia in Palatino ex¬ 
struxerat colle, sed etiam, una cum dis, ipse Augustus erat opportune atque 
ingeniose pangendus, quippe qui rebus imperii ruentibus eversoque saeculo 
succurrisset, pacem tandem gentibus suppeditans defatigatis. 

Lente carmen more suo elaboravit Horatius, acerrime omnia perpendens 
neque ullum praetermittens versum quin antea illum apte atque numerose 
currere et adaequate exprimere quae mens fingeret excitata sensisset. 

Cum autem, omnibus ad unguem castigatis diutinoque limae labore car¬ 
men perfectum absolutumque se expedivisse intellexit, acri tacitoque gaudio 
est vates arreptus, intenteque legens delibansque versus, dilucide sensit se 
utique expromere valuisse sensus adfectusque qui inconditi atque confusi in 
Romanorum civium animis illis sacris sollemnibus agitarentur diebus. 

Ecce autem coram oculis Horatii carmen strophis suis distributum, con¬ 
cinne fluens atque modulate. Oportebat vero ut apte sociaretur numeris qui 
vim et versuum leporem augerent ditarentque, quos numeros vati assidue 
citharam pollice icienti descendens coelo ipsa insusurravit graves atque cano¬ 
ros Calliope. 

Cum porro magni propinquarent dies, decuit ut festinanter puerorum 
puellarumque seligeretur chorus et ad praelusiones vocaretur. Quis autem 
laetitiam poetae depingat dum domi suae, flore Romanae cinctus adulescentiae, 
enixe contendit ut hymnum suum juvenalem alacremque doceat turbam illam- 
que audit liquida ac magis magisque secura voce strophas concinentem? 

Tandem Maji mensis extremi diei sol illuxerat atque coelum lento praeter¬ 
gressus gradu in Occidentis regiones defecerat. Cum autem nox descendisset, 
innumeris facibus tenebras rumpentibus, in quadam Campi Martii regione, cui 
nomen Tarentum, ubi Tiberis intra proximiores ripas defluit incitatior, ipse 
Augustus novem furvas agnas totidemque numero capras mactavit Parcis, 
quae mortalium fatis secreta incommutabilique mente praesident; subsequenti 
autem nocte liba, popanaque obtulit idem Augustus Ilithyiais, quae numina 
unumquemque hominum ad dies luminis comitantur oras; tertia demum nocte 
rursus princeps suem gravidam cecidit Telluri, quae omnes nutrit, fulcit gre¬ 
mioque suo condit. 

At sacra sollemnia quae diurno acta sunt tempore, magnificentiore et 
splendidiore apparatu optavit ut factitarentur Augustus, utpote quae ad Ro¬ 
manorum vindices fautoresque deos laudibus extollendos pertinerent; primoque 
die in Capitolino colle bovem marem Jovi Optimo Maximo Augustus eique 
sociatus Agrippa immolavere, bovemque feminam die mactavere sequenti in 
Reginae Junonis honorem. 

Haec autem omnia perficiens sacra, non intermisit princeps quin suppli¬ 
citer exoraret ut di deaeque imperium majestatemque populi Romani belli 
augerent domique, semperque latinum tuerentur nomen, incolumitatem sem- 
pitemamque victoriam Quiritibus tribuerent remque vimque populi Romani 
in perpetuum servarent. 

Horatius et ipse, erectis auribus oculisque intentis, multitudini immixtus 
Quiritium, sacris interfuit omnibus, dum mens ejus magis magisque novis an¬ 
tiquisque affectibus carpitur atque a recondito quodam cordis recessu praetre¬ 
pidi novi sensus sensim oboriuntur. 

Ille qui audaci juventa Epicurique elatus doctrina deos securum degere 
praedicaverat aevum, nunc, rituum majestatem prospectans magnitudinemque 
intuens imperii, fateri impotenter cogebatur reapse numina quaedam summa 
pollentia potestate rem dirigere atque vigilare Romanam, neque fieri potuisse 
ut civiles humanioresque mores excultissimaque vitae instituta nec non tantam 
imperii Roma assequeretur molem nisi quaedam ingens atque arcana vis Qui¬ 
ritium populum suo subegisset consilio ejusque iter pedetemptim rexisset. 

Ut sol tertii diei festi tandem refulsit, Horatius ex somno expergefactus, 
anxia sensit trepidantique mente se numquam in posterum die tam memora¬ 
bili esse fruiturum. 

Cum igitur in Palatinum montem magno turbae concursu circumfusus 
ascendisset, Augustum et Agrippam placentas geminis Latonae filiis offerentes 
prospexit eorumque preces audivit supplicationesque ut Phoebus Phoebique 
soror ad Palatinas pergerent aeque placideque conspicerent. 

Ritu pie integreque perfecto, hora demum advenit qua Horatius suo mu¬ 
nere fungeretur. Ad gradus accessit templi quod princeps asperis belli voverat 

temporibus atque post actiacam pugnam splendide ditissimeque exstruendum 
curaverat: gradibus ordine stipatus insistens, ecce uterque puerorum puella¬ 
rumque chorus paratus tacitusque. Citharam sinistra regens manu, a summo 
gradu poeta se ad exspectantem canentium globum convertit. 

Vastum ubique silentium interim universam turbam arripuerat circum¬ 
fusam. 

Antequam vero chorum ad carmen induceret canendum, oculos Horatius 
erexit et rapide in orbem circumduxit: apud templi columnas, sacerdotum 
atque ministrorum caterva cinctos, Augustum conspexit et Agrippam corona 
redimitos, proximos autem Liviam uxorem filiosque adoptivos Tiberium Dru- 
sumque ac Maecenatem, simulque virorum consessum amplissimorum. Non 
longe ab illis, gravis atque speciosa adstabat, saeculi vivens imago, centum et 
decem matronarum cohors, quae Augusto sacrificanti adstiterat et oranti. 

Undique circum, in immensum, frequentissima ac stipatissima multitudo, 
immobili silentique deprehensa quiete, in qua passim dispersos vultus quorun- 
dam prospexit amicorum poeta, comiter ei fidenterque arridentes: ecce Aristius, 
hilares argutosque oculos in eum attollens, ecce Pompeius Varus, omnium pri¬ 
mus sodalium, quocum, die quodam remoto, Philippos fugamque senserat, 
ecce, clientibus comitatus, Torquatus, quem ne immortalia speraret vitaeque 
auderet carpere gaudia monuerat eundemque pluries secum jucundum convi¬ 
vam assumpserat; nonne autem ille Iccius, quocum ad Arabas proficiscente 
quondam in convivio lepide nugatus erat quippe qui se, meliora pollicitum, a 
philosopho in bellatorem repente mutavisset? cui proximus ecce Grosphus, et 
ipse a Sicilia Romam ad festos celebrandos dies progressus, quem aliquot ante 
annis, suas divitias suosque innumeros greges jactantem monuerat melius gra- 
tiusque in tenui re atque Musis amicis vivi posse. 

Dum ita circum oculos inicit Horatius properanter, omnium oculos in se 
conversos intuens et animadvertens se universae Urbis involvi admiratione, re¬ 
pentino et vehementi animi motu est obrutus doluitque patrem optimum non 
illic adesse ut blande suaviterque gloria frueretur filii, quem puerum adules¬ 
centemque studiose foverat, spem in imo pectore alens illum quondam ad 
pennas nido extendendas majores valiturum. 

At ritus instabat: pressis dulcibus frementibusque affectibus qui raptim 
animum ejus perculerant, se ad canentium coetum vertit vultusque juvenalem 
gratiam prae se ferentes perspexit et ora ad nutum suum parata; pollice fides 
feriit notamque qua cantum ordirentur obtulit atque capite adnuit: repentinus 
ascendit concentus: 

Phoebe silvarumque potens Diana, 
lucidum caeli decus, o colendi 
semper et culti, date quae precamur 

tempore sacro... 

Voces magis magisque fidentes fiunt atque canorae, verba etiam atque 
etiam liquida personant et, supra multitudinem leviter volantes, praetergre¬ 
diuntur strophae quae utrumque Latonae filium collaudant rogantque Solem 
ne quid umquam Roma majus visere possit. 

Subit modo levior et blandior chorus unus puellarum qui Phoeben invocat 
ut Romae novam florentemque augeat prolem; puerorum chorus inde subse¬ 
quitur ad Parcas flagitandas veraces ut nova Romanis fata, quae priora vincant, 
largiantur, et ad Tellurem deprecandam quae greges frugesque alat opime. 

Cessant breviter voces. Silentium eo ingentius se inter omnes diffuderat 
quo magis nitidi versus iidemque graves atque strophae tanta erga deos pietate 
suffusae, omnes tam vasti consessus animos ad se allexerant atque devinxerant. 

Nutu autem Horatii, chorus voces iterum edit novique resonant versus: 

Roma si vestrum est opus Iliaeque 
litus etruscum tenuere turmae... 

In hanc partem acrius incubuerat poeta; illuc enim spectaverat ut in medio 
cantu praesentium mentibus non modo imago occurrerit Aeneae qui, vi fatorum 
ineluctabili pulsus, ab ardenti Troja ad ora tiberina manum duxerat extorrem 
quae exiguum Romani imperii semen esset futura, sed et ei altera imago 
consociaretur Augusti qui idem imperium ad id molis magnificentiaeque addu¬ 
xerat ut jam extremi orbis gentes submisse ab eo peterent responsa. 

Cum vero liquidae puerorum puellarumque voces se attulerunt, clarum 
Anchisae Venerisque sanguinem canentes, usque bellantibus priorem, lenem 
autem jacentem in hostem, conspexit Horatius universi latissimi conventus 
oculos simul in Augustum se vertentes et vicissim Augustum ipsum lucentibus 
renidentibusque oculis vultum vergentem suum in paetam qui, obscuro natus 
liberto, ei versibus suis donum quam quod maximum obtulerat. 

Iterum cantus paululum interquievit, indeque pueri suppliciter deum ar¬ 
genteo decorum arcu, puellaeque sejunctim virginem Triviam deprecati, con- 
junctim spem suam expresserunt deos cunctos aures votis utrorumque amicas 
adplicasse. 

Cum extremae chori evanuissent voces, murmur quoddam longum et in¬ 
gens per totam est pervagatum multitudinem intraque primores civium, sacer¬ 
dotes ministrosque, religionem praesertim miratos poetae qui suo brevi eodem- 
que amplissimo carmine firmiter persuasum se habere scite ostenderat jam inde 
a remotissima origine usque ad praesentia tempora res Romanas a dis ipsis 
assidue invigilatas atque continenter esse provectas. 

At altera sacri pars imminebat, sollemnis ergo pompa, quam Augustus 
atque Agrippa centum et decem matronis comitati inchoabant, ad Capitolium 
gravi coepit ire majestate, ut ibi quoque, in arce summo hominum divorum¬ 
que rectori dicata, versus atque numeri saecularis carminis resonarent. 



(50 


Vido Angelino 


Horatius adhuc ime fremens totusque in se ipso abditus, lentus perfecit 
iter, globo saeptus canentium qui poetam suum laetanter corona puerilis ve- 
recundaeque venustatis claudebant. 

Cum autem ad fastigium perventum est collis, vocibus elatioribus et libe¬ 
riore impetu chorus carmen est modulatus: vice enim priore cum ex ingenti 
turbae silentio tum ex vultu poetae se hymnum animadverterant egregie conci¬ 
nuisse. 

Multitudo autem si pacatioribus affectibus canentium audiit voces, non 
tamen minus intentas aures praebuit, quandoquidem strophae iterum percep¬ 
tae alia, quae prius fugerant, patefecerunt recondita lumina leporesque. 

Expleto carmine puerilibusque jam pressis vocibus, Horatius per mediam 
tacite subrepit turbam elabiturque solus; cupiebat enim secum ipse tandem 
manere ut vehementi illa suavique dulcedine perfrueretur secretus aliquan¬ 
tumque affectuum tumultum componeret. 

Diu absque meta quo crura ferrent pervagavit, aestu frementi correptus, 
quasi somnians, per vias, per angiporta eo frequentiora quo magis turba, a 
ritibus jam peractis regrediens, ea pervadebat et constipabat. 

Et dum cogitabundus poeta procedit, secum ipse eventus suae recogitans 
vitae quae illo memorabili die culmen vere inexspectatum praeciarumque 
attigerat, se audit repente compellari: “Valeas atque valeas, vates Horati”. 

Ad nitidam illam vocem se convertit conspexitque unam ex choro puellam 
quae, matre comitata, ad eum ridenti vultu accedebat. 

Ei subrisit Horatius: “Tu quoque valeas, docta humanissimaque puella. 
Vere nostrum uterque nulli alteri comparabilem hodie diem vixit praesentioque 
te quondam, jam nuptam, dies hos festos dulcibus enarrantem filiis, dicturam 
esse gloriantem: “Ipsa, vatis Horatii docilis modorum, carmen tempore sacro 
Noctilucae cecini Phoeboque”. 

Cui contra puella: “Ideo multas tibi ago gratias siquidem gratissimum 
immortalique memoria servandum diem propter te transegi” iterumque ei 
leniter arridens, viam est prosecuta. 

Lento jam pede nunc juxta Tiberim deambulat Horatius seque tandem 
super crepidinem inclinans, aliquantisper oculis in undis defixis moratur cogi- 
tatque: “Quot jam saecula, Tiberine pater, fluctus tuos contra saxeas impingis 
solidasque pontium pilas, quotque saecula jam cingit longoque te tractu comi¬ 
tatur haec ingens urbs et fatalis. Tu ipse, remotissimo quodam die, exulum 
turmam ad os tuum proras advertentem conspexisti, tectusque umbrosa harun- 
dine crines e medio flumine te in conspectum phrygio duci obtulisti eique circa 
ripas quondam urbem praenuntiasti caput suum erecturam esse celsissimum”. 

Dum ita intentus secum ipse meditatur, ecce repente jocosa caterva eum 
stipat alloquiturque: “Summum quisque salutet poetam!” —ridentesque lateri 

glomerantur Aristius, Livius, Ovidius, Pollio aliique nonnulli— “simul carmen 
tuum audivimus simulque tibi gratulari exoptamus”. 

“Non ego mirabor —nugans orditur Aristius— Nostrum solitudine attrahi, 
planeque intellego horum multitudinem strepitumque dierum eum fastidisse 
intraque se jam pluries suspirasse “O rus, quando me habebis?”. 

“Nec perperam conjecisti —hilaris respondet haud cunctatus poeta— illic 
enim beatissima quies, gratiores aurae, mollissimi apud rivi trepidantis mur¬ 
mura somni nec, si quidem lupos ipsos offendas, est quod ne aggrediantur ve¬ 
rearis”. 

Tunc Pollio: “Tu quoque ergo praeda fuisti victoris, quique paucis ante 
annis atrocem celebrasti animum Catonis, hodie amplis laudibus “clarum 
Anchisae sanguinem extulisti”. “Cur stupes —iterum interpellat Aristius— 
nonne Maecenas Augustusque cycnum decisis pinnis Philippis redeuntem pa- 
temoque fundo privatum liberaliter foverunt grataque amicitia receperunt?”. 

Ab omnibus jucunde ridetur, Livius autem ad Horatium conversus: “Sinas 
me tibi gratulari —ait— at simul parcas si quid audeam adnotare: censeo enim 
e re fuisse futurum si una cum dis Romam protegentibus cumque Aenea Au- 
gustoque, etsi carptim, heroas quoque magnanimos qui Romam magis magis¬ 
que fortem atque metuendam reddiderunt, laudibus decoravisses. Num putas 
Romam hanc imperii molem fuisse adepturam nisi Brutus ille antiquus, Ca¬ 
millus, Fabricius, Regulus Scipionesque aliique innumeri exstitisent suaque 
egregia Urbi munera praebuissent?”. 

Cui Horatius: “Recte cogitas tibique assentior, at id quod cupis jam qui¬ 
busdam meis peregi carminibus, quae quidem te audeo sperare legisse; an totus 
in transactis temporibus evolvendis, dum tuus antiquus fit animus, praesentia 
plene neglegis et. Annalium libris fascinatus, nostra poetica volumina, quippe 
leviora, plane rejicis?”. 

Ridetur iterum intervenitque jocans Ovidius: “Quorsum hic tam serius 
sermo? Scito, Romane excelse fidicen, dum globum tuum canentium intente 
moderaris, me audientium immixtam turbae Lycem conspexisse, Coa purpura 
indutam pretiosisque exornatam lapidibus, suum ardentibus admirabundisque 
oculis poetam intuentem”. “Cynaram mallem —intra se suspirat Horatius— at 
breves annos Cynarae fata dederunt”, oculos postea tollens Propertium allo¬ 
quitur: “Tu autem, Callimache, adhuc taces nec quid sentias de meo carmine 
patefacis?”. 

Cui ille: “Mirabar te tandem Alcaeum tuum neglexisse qui jam confirma¬ 
veras praecipitem mari nomen suum daturum eum quicumque Pindarum imi¬ 
tari esset ausus, nunc hoc tuo saeculari carmine, deos resque Romanas canen¬ 
do, te cycnum multa elatum aura coram Urbe prodisse, vere dignum qui Ro¬ 
manus Pindarus vocareris”. 

“Quis vero vates genus inritabile audeat compellare —tune faceta clamat 
gravitate Pollio— siquidem nostris hic auribus geminos audivimus poetas qui 
urbanissima se comitate prosequuntur, se invicem Callimachum Pindarumque 
vocantes?". 

Atque ita diu prosequuntur, argute alteri lacessentes, argute se alter de¬ 
fendens. Denique: “Jam discedatur! —concludit Aristius— Sinamus, est tandem 
tempus, sodales, ut suo fruatur poeta gaudio suoque, secum abditus, oblectetur 
triumpho”. Postea, vocem extollens, ad Horatium simulata majestate se vertit 
atque “O dilecte Camenis —exclamat— qui Romae unicae praeclarissimaeque 
urbi hymnum egregie panxisti, nos, qui Romani sumus, tibi amplissimas persol¬ 
vimus gratias”. 

Sic facete allocutus poetam jucunde persalutat unaque ceteri omnes cir¬ 
cumfuse manum ejus arripiunt eum valere atque salvere jubentes. “Meum 
quoque accipe vale —postremus addit Ovidius— caveas autem a Lyce” ridens- 
que abscedit. 

Secum unus restat Horatius tardoque gradu domum contendit. Sol interea 
radians coelum perlabitur lenteque fulgentem currum ad occasum vergit, tem¬ 
plorum fastigia incendens, innumeraeque turbae per vias perque compita ob- 
versanti rutilo lumine blandiens. 

Ad ei^m tollit oculos poeta et dum menti ejus sponte versus occurrunt 
quos paulo antea puerilia expresserant ora, multa secum animo anxie volutat: 
“Quis ambigat te, candens coeli decus, tuum emetiens latissimum iter, nihil 
hodie Roma majus conspexisse? Durabit vero praepollens Urbis imperium ma¬ 
gis atque magis sua jura nomenque suum usque ad extremas regiones exten¬ 
dentis, an potius Romanae progenies, virtutibus antiquis moribusque neglectis, 
interitum quondam imperiosae parabunt patriae? Si morti nos nostraque de¬ 
bentur, an Roma una poterit fatum omnibus imminens effugere omneque per 
aevum pro omnium oculis gentium dominatrix atque gubernatrix splendere?" 

Cogitabundum vero sollicitumque poetam latebat arcano fatorum decreto 
Romam majorem augustiorqmque gloriam in venientia saecula esse adepturam 
ex quo die a spreta remotaque Judaea inops despectusque piscator ejus moenia 
ingressus esset, germina novae in ea saturus doctrinae quae totum subversura 
esset atque sibi mundum conciliatura; cujus novi atque inauditi imperii Romam 
caput fore, novas dispergentem per Romanas antiquas vias, legiones non jam 
armis indutas micantibus sed nuntium proferentes mirandum quod hominum 
cuicumque novam libertatem oblaturum esset novamque dignitatem. 

Meditanti poetae de Romae incerto fato ecce domus occurrit. Ingreditur 
tacitus Noster eique obviam fit Augusti servus. “Valeas, Horati —ita eum 
affatur— te exspectabam. Statim ut, post ritus peractos, ingressus est domum, 
princeps quaedam festinanter conscripsit mihique ut ad te ilico ferrem im¬ 
peravit. Accipe legasque” eique porrigit epistolium. 

Intentis oculis suspensusque animi legit Horatius: 

“Si potui quondam blande tibi irasci quod, rogatus ut me in epistulis ad 
amicos scribendis adjuvares ad meamque accederes mensam, libere recusasti, 
ac si non semper aequo tuli animo te in Carminibus de Maecenate tuo fre¬ 
quenter loqui, de me autem pudenter atque perraro, hodie verum nequeo tem¬ 
perare quin meum tibi gratiam proferam animum tibique plurimas offeram 
gratias qui tam intime tamque vehementer cor meum carmine percusseris tuo. 
Non ego tantum sed et Urbs universa te superbit teque Romanum sentit fidi¬ 
cinem unicum”. 

Talia legenti mollissima serpit per animum dulcedo. “Huc ergo perveni — 
intra se insusurrat Horatius— ut te adjuvante Camena princeps moderatorque 
Rcjmae Augustus me, in nidulo Apuliae ignobili ortum loco, laudibus efferat 
maximis dignumque praepotentis excelsaeque Romae vatem pronuntiet”. 

Ad mensam tacens accedit tacentesque ei pueri ministrant; postremo lec¬ 
tulo incumbit dum circa tenebrae jam filabuntur gradatim. Somnus tamen mo¬ 
ratur: nitidae enim illae voces saeculare carmen concinentes, in cor imum le¬ 
niter perlapsae, intimos poetae submoverant sensus novasque imaginationes 
insuetasque cogitationes excitaverant, eum iterum ad lyrica revocantes carmina. 

Jam abhinc aliquot annos versus et ludicra deposuerat seque totum tra¬ 
diderat Horatius ad inquirendum verum atque decens quid essent et per Epis¬ 
tulas vitae praecepta sibi amicisque deprompserat seque eosque docuerat qui¬ 
bus modis aequum erectumque animum pararent superbaeque responsarent 
Fortunae. 

At nunc sopitam illam juvenilem Musam iterum exspergefieri percipit 
animadvertitque instinctum recalescere quo inflatus Carmina condiderat 
immurmuratque: “Iterum me revisitote, Camenae, sique mihi favebitis, tribus 
Ca rminum libris quartum addere conabor” eumque quaedam arripere atque 
apte intra se conserere nixantem ex cogitatis quae indistincta atque vix adum¬ 
brata per mentem raptim transgrediuntur, levis somnus sensim sine sensu 
obruit ejusque oculos molliter claudit. 


Vldo Angelino 

Humanarum Litterarum Professor 
Via Wagner, 9 A 
ALEXANDRIAE (in Italia) 

COLLEGIUM NOSTRUM INSPICITE, PUERI! 


1. Hodie linguae latinae scholam sub dio agere constitui ut linguam la- 
tinam adhuc vigere et quodam modo florescere apud nos intellegatis; hujus 
igitur ludi litterarii specimen vobis trado ut summopere ad linguam latinam 
ediscendam semper contendatis. 

Spero vos omnes animo adfuturos dum res singulas explico ac propria 
vocabula profero. Rem aggrediamur. 

2. Extra scholam eximus, domum relinquimus. Ostio pessulum obdite. 

Inspicite Collegium. Continet pede plana' ubi in fronte scholam’ 13 ) ( # ) 

agimus; in contignatione 2 est conclave ’ 12 3 in quo disciplinarum studio vocatis. 

In alia autem aedificii parte sunt culina ’ 16 et triclinium seu cenatio 4 ; in 
prima contignatione sunt bibliotheca ’ 9 ) et cubicula Professorum ’ 10 ). In supe¬ 
riore vero tabulato 2 dormitorium ’ 8 ) et sacellum 5 frequentatis. Domus, ut vide¬ 
tis, janua, foribus 6 , fenestris, scalis’") aliisque praedita est. 

3. Sed nunc ad cavaedium 7 : ad dexteram sunt familiaricae 8 , officina 
lignaria 9 >H ), animalium cohors 10 ; illuc accedamus. Hic est canum cavea, qui, 
nocturno tempore latrantes, Collegium hortumque a furibus ingruentibus cus¬ 
todiunt; ibi est suile", ubi pauci saginantur porci; illic cella carbonaria 12 , e 
qua coqui carbonem et ligna educunt quibus cibos coquant; carbone etiam 
hieme laconica 13 aluntur. In superiore contignatione columbarium ’ 15 ) fuit. 
Paucae in ovili 14 sunt oves, quae laetos agnos nutriunt, quorum carnem, agni¬ 
nam et ovinam, saepius editis. 

4. Gallinarium ’ 18 ) inspicite: prostat magna casa cum loculis 15 ad gignen¬ 
da ova atque ad noctis perfugium; amatur fenestra vitrea 16 ut lux et sol, hiber¬ 
no in primis tempore, facilius penetrent; nocte praeterea tota casula electride 17 
illustratur. At, cujusnam coloris sunt gallinae? —Varii, sed albi et nigri coloris 
pluris aestimantur, quod frequentiora pariant ova. Minimi pulli huc illuc cur¬ 
sitant pabula conquirentes; matre gallina 18 orbati sunt, quia e machina incu- 
batoria 19 prodierunt; nonnulli ad aquationem accedunt, alii pedibus terram 
scalpunt et rostro feriunt. At ne in hortum se proripiant pulli et gallinae — 
neve feles et canes, haud optimo consilio acti, in gallinarium incursent— 
saepto reticulato 20 continentur. 




His notis imaginis numeri signantur. 

Pone gallinarium est cuniculorum 21 familia. Adestel, nos conspexerunt: 
intentos oculos in nos defigunt: minimus ille pede terram percutit..., et in 
fugam se vertit; statim eum omnes insequuntur; in cubilia 22 omnes confuge¬ 
runt; nullus e tota familia apparet. 

5. Progrediamur: ad laevam est lavatorium 23 seu officina et machina la¬ 
va toria, ubi lavandaria 24 : interulae 25 , subuculae 26 , femoralia 27 , pedulia 28 , ti¬ 
bialia 29 , cet. singulis hebdomadis lavantur; pone vero sunt rota aquaria 30 et 
dynamon 31 , quibus electris domestica conficitur. Res tantum enumerare possu¬ 
mus, tempus enim aliud non suppetit. 

6. Ad areas ’ 17 ) denuo accedamus: duas habetis in quibus et deambulatis 
et curritis et luditis pila e pariete repercussa >7 ) 32 , aut in duas factiones divisi 
pediludio 33 contenditis; saepe etiam vos, grallatores, grallis 34 inceditis, turbi¬ 
nem 35 agitatis aut trochum 36 clavi 37 volutatis. Aestivo vero tempore solem de¬ 
vitatis et ad umbram sedentes mentem ludicre agitatis cum domini ludo 38 
indulgetis, calculorum 39 vel anseris ludo 40 , castellorum expugnationi 41 , talis 42 , 
globulis 43 ... Ac bene agitis cum valetudini consulitis et ludo, ut enim Sophus 
olim meminerat 


“cito rumpes arcum, semper si tensum habueris, 
at si laxaris, cum voles, erit utilis. 

Sic ludus animo debet aliquando dari 

ad cogitandum melior ut iedeat tibi” (PIIAEDR., 3,14). 

Toto igitur animo et contentione ludite cum fas est ut mens melior et ex¬ 
peditior ad litterarum studium iterandum “redeat vobis”... 

7. Antequam vero hinc procedimus, ecclesiam, in quam fideles ad sacra 
congregantur, inspicite; desuper est turricula campanaria ’ 2 ) 44 in qua quotannis 
ciconiae nidum ’ 3 ) ponunt; prominent fulminar 45 et ventorum index 46 . Juxta 
ecclesiam sunt solarium 47 clatratum M ), cubicula ’ 4 ), valetudinarium ’ 5 ), sacra¬ 
rium >6 ) 46 . 

8. Sed jam ad floralia 49 animum et verba convertamus. Viridarium ’ 23 ) 50 
ingrediamur. Quot flores iique venustissimi! Vos flores magnopere amare in¬ 
tellego: optimi in vobis sunt viridarii cultores. Laurus in fronte est, maximo 
in honore apud Romanos habita, nam ramulis lauri omina capiebant: “Crepat 
in mediis laurus adusta focis”, inquit Ovidius; exstant in angulis palmae 51 — 
quae certo palmas 51 ’ ad caelum tendere videntur—; his vero bellidibus 52 , 
liliis 53 , violis 54 simulacrum Cordis Jesu ornatis. Neque desunt fragrantes rosae, 
paeoniae 55 , gerania 56 , excelsae et variae dahliae 57 . 

9. Quid amplius? ai Vergilius si nobiscum adesset, quam laetus melliflua 
funderet carmina cum apiarium 58 nostrum videret. Quis vestrum poetae versus 
memoria tenet? Qui liber est de apibus? 

FELIX: —Quartus Georgicon; sed et comparationes de apibus Vergilius 
saepe inducit; ut, ante Carthaginis moenia, cum urbem et arcem exstrui in¬ 
spectat Aeneas, Poenos fingit animo apum examen labori intendentes: “Fervet 
opus, redolentque thymo 59 fragrantia mella” ( Aen ., 1,436). — Optime memi¬ 
nisti! 

JACOBUS: —Et nos hic cum Tityro ad densam patulamque tiliarum 60 
umbram frigus captabimus opacum, ut mos est, aut “levi somnum suadebit 
inire susurro”... ( Bucol ., 1,55). —Bene pueros nostros! 

10. Sed jam hortus ’ 20 ) voce sua nos advocat: messibus, frugibus, oleri¬ 
busque ’ 22 ) 61 hortus laetus ridet; hortulanus enim noster, quod de vilico postulat 
Cato in suo “de re rustica” libro, diligenter explet: “Primus cubitu surgat, 
postremus cubitum eat”. Hic fuit olim trichila 62 , quam vehemens ventus ab¬ 
sumpsit. —Progrediamur: hortus in duas partes dividitur; hinc inde sunt am¬ 
bulatiunculae ’ 19 ) ’ 20 ) 63 , quae protectis pergulanis 64 conteguntur atque umbra 
e vitium pampanis vestiuntur. Quis verba murmurat? 

HELLADIUS: —Ipsemet illa Horatii verba repetebam: “umbram hospita¬ 
lem consociare amant ramis”; sed et canalis est ad rigandum cui et illa aptave¬ 
rim: “laborat lympha fugax trepidare rivo” (HORAT., Carm., 2,3, 10-12). 
—Optime se habet; bene Horatio nostro! 

11. Videtisne ut ex vitibus orientes pendeant uvae quae calore solis au¬ 
gescunt in dies ac maturescunt. Quid hoc fructu dulcius aestate? Reliquas horti 
partes breviter percurramus. Habetis phaselos 65 , caepas 66 , allia 67 , lactucas 68 . 

brassicas 69 , solana tuberosa 70 , lycopersica 71 , herbam medicam 72 . Piri vero, cerasi, 
fici, mali persicae 73 , armeniacae 74 , pruni 75 margines ornant, ex quibus certos 
fructus exspectatis. 

Haec quae modo dixi sufficiant; de instrumentis agricolarum deque ar¬ 
borum propagatione et utilitate sermonem in alium diem differimus. Valete, 
pueri! 


VOCABULORUM INDEX 


1 

pede plana 

plonto boja 

2 

contignatio, onis 
tabulatum, i 

piso 

3 

conclave, is 

salo 

4 

triolinium, ii 
cenatio, onis 

comedor 

5 

sacellum, i 

capilla 

6 

fores, ium f. pl. 

puerta 

7 

cavaedium, ii 

plaza interior 

8 

familiaricae (sellae) 

retrete, water 

9 

officina lignaria 

carpi nterfa 

10 

animalium cohors 

co rral 

11 

suile, is 

pocilga 

12 

cella carbonaria 

carbonera 

13 

laconicum, i 

estufo 

14 

ovile, is 

a prisco 

15 

loculus, i 

nidal 


loculi, orum 

ponedero 

16 

fenestra vitrea 

vidriera 

17 

electris, idis 

electricidod 

18 

mater gallina 

clueca 

19 

machina incubatoria 

incubadora 

20 

saeptum reticulatum 

molla, red metdlica 

21 

cuniculus, i 

conejo 

22 

cubile, is 
cavum, i 

modriguero 

23 

lavatorium, ii 
officina lavatoria 

lavadero 


machina lavatoria 

maquin a de lavor 

24 

lavandaria, orum 
lavanda, orum 

ropa para lavar 

25 

interula, ae 

camiseta 

26 

subucula, ae 

camisa 

27 

femoralia, ium 
feminalia, ium 

calzoncillos 

28 

pedule, is n. 

calcetln 

29 

tibiale, is n. 

media 

30 

rota aquaria 
rota aquilega 

turbina 

31 dynamon, i n. 

32 pila e pariete repercussa 

33 pediludium, ii 

34 grallae, arum 
grallator, oris 

35 turbo, inis m. 

36 trochus, i 

37 clavis, is f. 

38 ludus domini 

39 ludus calculorum 

40 ludus anseris 

41 castellorum expugnatio 

42 talus, i 

43 globulus, i 

44 turricula campanaria 

45 fulminar, aris n. 

46 ventorum index 

47 solarium clatratum 

48 sacrarium, ii 

49 floralia (loca) 

50 viridarium, ii 

51 palma, ae 

51 palma, ae 

52 bellis, idis f. 

53 lilium, ii 

54 viola, ae 

55 paeonia, ae 

56 geranium, ii 

57 dahlia, ae 

58 apiarium, ii 
alveare, is n. 

59 thymun — thymus, i 

60 tilia, ae 

61 olus, eris n. 

62 trichila, ae 

63 ambulatiuncula, ae 

64 protectum pergulanum 

65 phaselus, i 

66 caepa, ae —caepe, is n. 

67 allium, ii 

68 lactuca, ae 

69 brassica, ae 

70 solanum tuberosum 

71 lycopersicum, i 

72 herba medica 

73 malus persica, persicus, i f. 

74 malus armeniaca, armeniaca, ae f. 

75 prunus, i f. 


dlnomo 

juego de pelota a Ia pared 

futbol, balompie 

zancos 

que monta en zancos 
peonza 
aro 
gula 
domind 
damas 
oca 
asalto 
- dado 
bola 

espadana (campanario pequeno) 

pararrayos 

velet a 

azotea con baranda o pretii 
sacristla 

parterre de flores 

jardfn 

palmera 

mano 

margarita 

Urio , azucena 

Violet a 

peonia 

geranio 

dolia 

colmenar 

tomillo 

tila 

legumbre , verdura 

glorieta 

paseo 

enrejado, emparrado 

judfa 

cebolla 

ajo 

lechuga 

coi 

patata (Ia planta) 

tornate 

alfalfa 

melocotonero 

albaricoquero 

ciruelo 

In Pontificio Instituto Altioris Latinitatis Professor 
Via Sacro Cuore di Maria 5 
ROMAE (1) in Italia 



PAULO P. VI 


LEGATORUM DE PACE PRINCIPI 


Praestans iter nunc, Paule, tuum canam . 

Sol occidens Te, non oriens, videt, 

Ut attigit sublime caelum 
ardua velivolans carina. 

Viginti aguntur jam prope saecula, 

Ex quo tenebat vix pelagus furens. 

Levi ac pigra fisus bireme, 

Paulus Apostolus ille Christi. 

Subtilitas nunc ingenii, in dies 

Quae major, artes Pontifici obtulit 

Novas, novos et vis perennis 

Progrediens hominum laboris. *) 

Oh, longiores quam brevies vias! 

Tot filios, oh, quam citius tibi. 

Vecto levi raeda, videndos, 

Ignifero latice incita, addis! 1 2 3 4 5 ) 

Ut nisus alis, velivolo, tribus, 

Oh, machinis vel quattuor incito, 6 ) 

Super volas nubes opacas, 

Oceani, Pater, aequor arcens. 

Sic sacra Jesu jam loca Tu vides 

Jerusalem, quae fons fidei est sacer: 

Unius et pastoris Ipse 

Christifidelibus unitatis. 7 ) 


(1) In eam terrae regionem, quae Christophori Columbi aetate «novus orbis» appella¬ 
batur; nunc autem «America». 

(2) In occidentem solem versus, cum antea in orientem iter fecisset. 

(3) Prima Pauli Apostoli itinera adumbranda accipias. 

(4) De novis peragrandi orbis modis artibusque agitur. 

(5) Vulgo, italice: «automobile» —(ignifer latex = «benzina») 

(6) «...velivolo, tribus —...machinis vel quattuor incito» = vulgo, italice: 

«trimotore o quadrimotore». 

(7) Iter intellegas jam in Palaestinam peractum pro Christiadum unitate fovenda. 



160 


Januarius Marinelli 


Longinqua tellus Te manet Indica, 

Cui spiritus, heu, vito deest virens 

Adhuc, nec est natura larga 

Corporis immo noverca dura. 

Nutricius proin ex epulis sacris 
Et spiritus et corporis, oh, famem 

Satisfacis: per Te triumphant 

Christus et Ejus imago, egenus . *) 

At flagrat armis, interea, furor: 

Nam saepe lites, heu, populos terunt; 

Gliscit fames, discordia obstat 
Christiadum fidei unitati. 9 ) 

Discrimen urget! Quid facis. Pater? 

Quid «Litterae» prosint? Flamen in aera 
Vibrans tuae vocis ducesne 

Mitiget et rabiem lupinam? *°) 

Te nationes consociae audient 

Mox, Paule: Laeti Te «Vitreis» manent M) 

In «Aedibus» legati ab orbe; 

Laeto manens America gestit. 

«Aris, focis, oh, parcite, principes! 

«Funesta quisquis telaque abhorreat! 

«Sit alteri alter frater; ullus 
Inde nec esuriat misellus!» 

Pacis sequester Nuntius ex Deo 
Haec, Paule, coram fundere gaudeas: 

Vel audiant hostes tenaces! 

Vaticinis vigil esto Christus! 


(8) Iter intellegas jam in Indiam peractum pro spirituum corporumque egestate levanda. 

(9) Graves intellegas difficultates, quarum causae caeca nationum superbia atque su¬ 
premi imperii cupiditas. 

(10) «Litteras Apostolicas» atque radiophonicas ipsius Pontificis vocis transmissiones 
adumbrandas accipias. 

(11) «Vitreis... Aedibus» = vulgo, italice: «Palazzo di vetro». 

(12) «Vaticinis»: adice «verbis» vel «sententiis». 

«Estne difficile, quae fieri certe videmus, 

ea qua ratione fiant, suspicari?» (Cic. De 
divinat., 1,52,118) 


Hoc festo die amoeno in valle sub Alpibus ima l) 
Laetantes celebrant Athesi ni. Viculus exstat 3 ) 

Exigua et pia gens, majorum sueta suorum 
Moribus; effuse tamen, iste, quot aspera vincens. 
Gestit. Marmorea nullum stat mole sacellum. 

Sed super inducta lapides vix calce renidens. 

Umbrifer arboreus circum decor undique frondens; 
Pallentes graduum rimosa per arida saxa 
Repunt herbae —quid quot vici vita per annos, 4 ) 

Heu, tristis fuerit, memoremI — Venit organi ad aures 
Musici ab aede sacra modo acutus in aera, tamquam 
Flebilis et murmur modo, nullis vocibus aptus. 
Concentus. Gliscit sonus, aeque et crebrius intus 
Augescunt voces; linguarum cerei ad instar 
Marmoreum super usque vibrant altare micantes. 

Etsi inolentes, sunt silvarum flosculi ocelli 5 ) 

Munera digna Deo una, nitent varioque colore. 

Cum subito, ex nutu quasi, conticuere et ad aram 
Ora tenent omnes: scandens summdque gradata 
Instans areold, mensam lino ante nitentem, 


* Est nomen cujusdam sacerdotis, qui, puer, primas hujus rei egit partes. Primo bello, 
quod toto orbe, anno MCMXV, flagravit, apud vicum, vulgo «Torcegno» dictum, cruen¬ 
tum est ortum certamen inter Italos et Austriacos. Cum hostes (Austriaci) suspicarentur 
sacrae aedis curionem, caritate patriae incensum, Italis favere, eum, conviciis invecti, 
capite damnandum, a suis vi abstulerunt. Antequam autem deportaretur, curio idem 
puerum quendam, septem vix annos natum, ex circumstanti turba arcessivit, cui, secreto, 

sacra ciboria commisit sumenda sibi ceterisque vilicis, ne ab hostibus violarentur. Illa 
eadem manu, qua Almirus Christi Corpus sumendum praebuerat, decimoseptimo elapso 
anno, ex vaticinis ipsius matris verbis: «Nihil inhonesti unquam ea filium suum commis¬ 
surum». S. Ordinis chrismate inlitd, Eucharistiae mysterium Almirus etiam litavit. 

1) «Hoc festo die» = cfr. v. 21. 

2) «In valle» = vulgo: Valsugana. 

3) «Viculus» = vulgo: Torcegno (apud Tridentum). 

4) «Quam longos...» = per multos annos vilici multiplices ac varias aerumnas passi 
erant, quarum causa bellum primum inter complures orbis gentes, quod, anno 
MCMXIV exortum, finem tandem anno MCMXVIII habuit. 

5) «Inolentes» = in silvis, mullo serente, virentes. 

En novus, utque sacris auctus, divina sacerdos 
Haec primum litat, elatis oculisque manuque 
Sacrum perficit apta, ut chrismate, munus inuncta. 

Dum spirat mussans super Hostia, itemque susurrat 
Quae panem Christi convertant Corpus in ipsum, 

Temporis in mentem forsan sibi venerit acti. 

Cum non fausta suo prorsus jam viculo oborta 
Illo dies fuit: ex ipso aedis adactus ab hoste 
Curio erat, populi poter almus, limine sacrae: 

Ut reus ipse, Dei servus, convicia passus: 

Majorum patriae, ipsius natalis amoenae 
Terrae veri et justitiae damnandus amore. 

In medium tractum, manibus post terga revinctis, 

Funiculo intorto mox verberat hostis acerbe, 

Concutiens manuballistam jam saevaque Martis. 9) 
Plumbeus ignitus jam glans torquetur in illum: 

Qui vero, minimum puerum vix inter alumnos 
Intuitus, stetit, et: — Posthac, audi, esto — ait —, istis 
Adnuit hic turbae tacitae —idem pastor et auctor 
Filiolis; animo ne conturberis: ad unum 
Ipsum te totum confer: perrumpere coeptant 
Hostes e clivis circum, ceu grandine densa, 

Ignitis hos missilibus mox undique muros; 

Jam modo, jam segetes has barbarus atque penates 
Proteret; ipsa quidem sacra non violare timebit. 

Talia ne tandem patiamur, amice, nefanda! 

Liber adhuc aditus tibi: iter jam carpe sacelli, 

(Limina nemini inire nefas...: pietatis ei uni, 

Qui, miser, est expers!); subsello opusque staturae, 

—Exigua est tibi enim —; facias nil secius unquam: 

Ista en inde manu — hic pueri in dextra oscula figit — 
Prome ciboria: ad unam omnes tibi sumere primum 
Particulas; aliis dare ne dubitaveris inde, nj 
Quidquid jam modo curio ei spiravit in aures, 

Hinc cito abi, Almire, et bene cedat res; Deus adsit...! — 
Hic ut iners aliquis, si quid mirabile visum 
Per somnum sit, sic puer, admiratus, hebescens, 


6) «En novus... sacerdos...» = Anno MCMXXXII, incolae vici diem festum celebrave¬ 
runt, quod quidam juvenis popularis, Almirus, sacerdotio catholico auctus erat. 

7) = cum, compluribus ante annis, inepte et immerito, ut puer adhuc erat, sacra trac- 
tasset. 

8) «Spirat...» = nempe arcana verba, quibus divinitus panis in Christi Corpus mutatur 
et vinum in Sanguinem. 

9) «Manuballista» = vulgo: mitragliatrice o fucile mitragliatore. 

10) = generosa profecto, etsi ardua admodum, curionis consilia. 

11) «Particulas» = panis fragmenta, quae, per substantiae mutationem, sunt Christi 
Corpus facta. 

Raptim conspectu , ceu fulminis, evolat, ictus. 

Interea, igniti globuli, quos usque vomebant 
Raucisona aera, vel exigui rorique videntur; 

Hostes infesti tamen haud desistere caede 
Jam metuunt; etiam succedunt paene recentes 
Ac saevi semper certamen tecta sub ipsa 
Et semper nova miscentes instanter in horas: 

Cominus alterius tela alter utrinque lacessat; 

Hic manuballistae crepitant; en ignivomae acres 
Omnia percutiunt; homines hic fistulae inermes 12) 
Ferreae ab insidiis resonant pecudesque petentes, 
Nullus jam locus est, explosis ictibus, usquam, 

Nulla est res prorsus, quae non concussa tremescat . 
Plebi quid reliqui in tanto discrimine rerum? 

Qui poterit misera aut quamnam sperare salutem? 
Dum tonitru clivi reboant strepituque vel ipsae 
Aereum telum silvae quatiuntur opacae. 

Quam modo miscuerant gemitus jam turba tumultu, 
Nunc tacite varias passim discurrit in oras ... 

Quo ruis, infelix? Ubi nam tibi portus amicus? 

Una tibi domus, una salus, pia, rustica turba. 

Aedis erit sacra! Fors Almiro curio in aurem 
Quae dixit modo non audisti concita verba? 

Non equidem: vehemens divinum flavit in imis 
Pectoribus quasi quod nemo omnino auribus hausitl 
Vox tua, curio, ab ore Dei prodire videtur. 

Nescia nec ruit en plebs ipsa, aditura sacellum, 
Usque ab avis recolens quae fasta nefastaque cuncta 
Decrevit Deus, et quae saepe per aeva fuerunt . 

En ultro ex integro iterum glomerantur euntes 
Omnes: et juvenes puerique senesque, gementes ... 

At subitus stupor en pavidos invadit in omnes . 

Quid? Puer ipse, dato pedibus subsellio, adauctus, 
Ultro ex aedicula trepidansque ciboria dextra 
Mysterii Augusti lacrimis expromit obortis. 

Quae, ex auro quasi siderea fulgentia luce, 

Jam, dum pectoribus pie adhaerent bracchia summis, 
En ipsi genuflexi et hiantes vilici adoranti 
Christi sic adeunt epulas; alit Hostia eosdem, 

In primis matrem pueri Almiri: esto beata, 

Si Deus exaudit populi quod prodit ab ore. 

Tu, mulier; tu, gnate puer, quandoque sacerdosl 


12) «fistulae... terreae» = vulgo: canne da fucile. 

13) «Puer... adauctus» = statura, videlicet, cum pusillus esset. 

14) = quanta fides, quam fortis animus in puero! Dignus profecto videtur, qui sacerdo¬ 
tio aliquando augeatur. 

Desinit interea Mars insanire furore: 

Non usquam gemitu silvae strepituve resultant 
Clivi aut ignivomae strident jam fistulae adustae. 
c Italia, Italial» — Una valens vox fertur ad aures . 

Nunc vere exultans en turba sacra effluit aede; 

Almirus, cupiens matri dare bracchia collo, 

— At me? — inquit — Quod nam, benesuada, haec dextera, mater, 
Munus, mysteria ipsa experta, incumbere possit? — 

Hic subito mater, dum dexterae et oscula figit 
Filio ait: —Modo ne faciat scelus ipsa nefandumI — 

Hic, spirans quasi, vox auditur in aera, flamen: 

— Quid dicis? Scelus? At sacra et divina litabitl ...— 

Vaticina Almiri sors ipsa beata replevit, 16) 


Januarius Marinelli Professor 
Via Salvatore Rosa, 241 

NEAPOLI (in Italia) a. MCMLXV (quinquagesimo, apud Italos, exeunte anno 
ab inito totius orbis bello) 


15) «Benesuada» = quae, mater, una consilium aequum ac probum dare filio posset. 

16) «Sors ipsa beata...» = in sortem Domini vocatus, Almirus ipse probat quam plane 
compleantur vaticina: quid de sua ipsius manu futurum. 

Opusculum in Certamine Capitolino o 
MCMLVII «honorifica laude» ornatum 


Messanam, media jam parte noctis praeterita, apellimus. Exponimur invi- 
tique dormitum discedimus. At somnum avertit molestus culex et strepitus 
vehiculorum me sopitum interdum excitat. Vigilat etiam laetus studio animus: 
mane surgendum, claras Siciliae urbes circumeundas. 

Multo mane surgimus, orto jam die. Duo magna automataria petorrita 
recenti fabrica formaque nitida in sole splendent; his sex continuos dies per 
Siciliae litora et oppida circumvehemur. 

Digredientibus nullo pacto Messana linqui posse videtur, cum vici inter 
se juncti et continuati sint secundum maris litus. Primo omnia videndi et 
spectandi studio movemur. Omnia admirationi sunt: caelum, montes, aedificia, 
tabernae, homines. Tecta sunt parva et unius tantum tabulati; quorum frontes 
libellis titulisque chartaceis sunt opertae. Juvenes, adulescentes, pueri in via 
aut in crepidine fervent varioque gradu, nec tamen citato, procedunt; iidem 
vitare raedas nihil curant nec irata voce moventur ululantium bucinarum, sed 
hoc maxime fugere velle videntur, ne, celerato gradu, inhoneste incedant aut 
cum timore festinent. Multi etiam in equis aut mulis aut asinis vehuntur, sin¬ 
guli aut bini; alii in plostello variis coloribus et imaginibus ornato. At feminae 
in publico versantur paucae. 

Stant, procedunt, fluctuant, nulla ratione, sed pro sua quisque libidine, alii 
dextra, alii sinistra, alii de transverso; quare multitudine hominum et jumen¬ 
torum impeditur iter. Tabernae pleraeque sunt parvae. Ad lanios, ut mos fuit 
antiquorum, uncis suspensa pendent membra discerpti bovis aut haedus pelle 
detracta totus. 

Hinc montes Peloritani imminent, devexo latere ardui, hinc —trans fretum 
— ingens et severum promunturium Silanum (Asperum Montem vocant recen- 
tiores) die sereno nebula subtili velatum. In ripa, quae laevo viae margini im¬ 
pendet, ficus Indicae sive Opuntiae, neria, bougainvilleae bratteis ardentibus, 
ordine continuo, immo perpetuo procedunt. O magnam colorum varietatem 
atque pulchritudinem! Indicae arboris color est viridis quidem, sed metallo 
similis; cujus ramuli, in tereti trunco positi, in folia crescunt magna et crassa, 
quae inter se haerentia spinis et saetis horrent. 

Interdum siccas fluminum fauces transmittimur. Multa etiam praeterimus 
oppida in litore marino sita; ridet interea Ionii maris aequor marmoreum et 
procul e saltu 


Trinacria cernitur Aetna. 

Nunc per loca amoena arboribus Medicis consita flectimus iter. Mox per 
virides saltus via ascendit, modo per olivetum, modo per vinetum. Sunt coryli 
quoque et castaneae, paucae contra raraeque quercus supersunt, quae sunt 
reliquiae ejus silvae, qua tota Sicilia olim erat obducta et quasi quodam viridi 
induta amictu. Laeva mons Aetna surgit, quem cum stupore et admiratione 
totum oculis perlustramus; dextra amoenam vallem fluminis Alcantarae prospi¬ 
cimus. 

Jam locorum colores mutatos esse videmus; nam antea mare caeruleum, 
virides ficus Indicae arbustaque floribus purpureis decora conspiciebantur; at 
nunc rus duobus tantum coloribus est distinctum, cum ejus partes, alterae 
flavae sint, quia, ubi messis est facta, solum flavet stipulisque horret; quae 
contra arva sunt proxime vomere dimota, maxime nigricant. 

Ad oppidum Randatium pervenimus, in Alcantarae ripa positum et tectis 
frequens, e quibus eminet tholus aedis sacrae et aeriae turres cuspidatae. Haec 
urbs antiqua fuit (Tissam aut Triracium sunt qui contendant fuisse), media 
quoque aetate illustris et clara. Cujus vici urbis media aetate satis florentis, 
postea jacentis et squalentis, imaginem specieque etiamnunc repraesentare 
videntur: per adeo tot saecula paene immutatam faciem servaverunt. Hoc 
etiam admirationi est: quae tecta calce recenti non sunt illita, ea e lapide nigro 
facta sunt, iis scilicet saxis, quae olim liquefacta ex Aetnaea fornace erupta, 
deinde, calore amisso, arefacta et durata, in lapidem verterunt. Hujusmodi e 
lapide cum alia oppida circum Aetnam sita, tum multa in ipsa Catina aedificia 
exstructa sunt. 


Rursus via ascendit. Montes Nebrodes sunt; Caronias appellant recentio- 
res. Loca circa asperiora fiunt, tecta rarescunt, vicus conspicitur nullus. Rus 
partibus inter se colore dissimilibus, ut antea, distinguitur, quarum unae, vo¬ 
mere convolsae, nigricant, alterae sufflavae sunt et stipulis horridae. Rari via¬ 
tores, nec quisquan solus procedit; plerique in jumentis vehuntur vultuque 
sunt feroci, crebro et nigro pilo capillisque, capite per aestum operto. Aetna 
late circum dominatur ingens, subcaerulea, at atri fumi aliquid perpetuo e 
summo ejus vertice evolvitur nec statim dilabitur. Ibi fuisse officinam 
Hephaesti sive Vulcani, ibi Cyclopes fulmina Jovis fabricari atque properare 
commenti sunt antiqui poetae. 

Aeschylus, cum in Siciliam venisset et ab Hierone, Syracusanorum domino, 
benigno hospitio, esset acceptus, fabulam dedit Aetnaeas, ut urbem Aetnam, 
ab Hierone in locum Catinae conditam et novis incolis frequentatam, efferret 
laudibus. Ejus mentem divino quodam spiritu concitatam ad canendam im¬ 
pulisse dicitur Aetna tum conspecta, cum turbinem piceum favillasque erexit 
et, praemisso fremitu, flammas evomuit candentiaque per noctem saxa eructa¬ 
vit. Fabula Tetnaeae periit, at in Prometheo illo Typhona, Jovis telo incensum 
et conflagratum, monte superimposito, radicibus Aetnae premi dicit et inde 
olim ignea flumina eruptura canit, sata frugiferentis Siciliae ore fero late vo¬ 
rantia. Eadem fere et Pindarus describit in Pythicis idemque urbes opulentas 
memorat excelsa sub Aetna positas. 

Oppidum varia viae ambage subimus, sufflava in rupe adversae in con¬ 
spectu Aetnae fixum (Cesaro apellant recentiores); cujus tecta eodem colore 
sunt atque saxa: saxeam silvam monti increvisse credas. At paulo post alium 
pagum (cujus nominis oblitus sum), incerti quo pergendum sit, tardato cursu 
percurrimus, mox consistimus et paulisper manemus. Hic misera vitae condicio 
primum oculis nostris obicitur, quam fertilitas regionis et amoenitas locorum 
antea celavit: tecta sunt parva, casas dixerim, antiquo de more constructa; viae 
scrupeae et caeno lutoque sicco et jumentis, capellis, subus impeditae. In hoc 
pagulo temporum ordo videtur cessare aevum nullum processisse (Equidem 
fatebor me, cum ea respexissem, facere non potuisse quin lacrimarem: adeo 
neglecta, sordida, squalida omnia visa sunt quae vidimus. Homines et pueri 
—nam feminae in publicum tum nullae prodierunt— sordido vestitu, timido 
vultu, obstupefacti intuebantur nos mirabanturque ut homines in alio terrarum 
orbe et alia ratione —paene dixi alia aetate— viventes). 

Cogitationes nobiscum volventes per solitudinem ad Ancipanum lacum 
iter pergimus. Via est munita, necdum strata. Ultimo tandem saltu superato, 
Ancipanum aequor apparet. Veloci cursu descendimus et hora circiter decima, 
sicci adhuc et impransi, ex petorritis desilimus. Molem flumini oppositam 
summam pedibus percurrimus, ut in alteram ripam veniamus; itinere fessos et 
crebris animi motibus fractos nos recipit custodum casa. 


Modice pransi —in cistula inclusa erant bina assi vituli segmenta, ovum 
aqua ferventi coctum, panis frustum, pirum, dulcissimi vini sextariolus— ad 
visendam molem ducimur ab homine perurbano et ejus rei peritissimo, qui nos 
singula docet: molem ex arenato, ferro roborato ac durato, anno MCMLII esse 
exstructam; eandem, ubi maximae angustiae sint, monte Ancipa et Arce Mania, 
ut binis umeris, niti; altam pedes fenne CCCXXXVII; summam patere in lon¬ 
gitudinem pedes ferme DCCL; flumina Troinae ita cohiberi atque reprimi ut 

lacus aquae octingenties centena milia pedum in cubum ductorum contineat; 
eam construendam curavisse rectores Instituti agris in Sicilia ex lege agraria 
dividendis et ratione colendis, deinde in possessionem cessisse Instituti Sici¬ 
liensis electridi generandae et distribuendae; in partem impensae venisse 
Italorum rem publicam per administros procuratoresque ex lege de regionibus 
Italiae ad meridiem spectantibus excitandis atque ad pleniorem vitae cultum 
prosperitatemque provehendis; aquam per vim et tubis coactam Troinam usque 
duci, ubi officina sit electridi gignendae; deinde descendere in Catinenses 
campos ad arva et loca arboribus consita irriganda. 

Discedimus jam occidente sole. Iterum Ancipana moles procul conspici¬ 
tur; quod opus novum ac recens tanto abhorrere videtur a regione circumja¬ 
centi, quanto nostra aetas ab antiquitate (Aedem diceres novi eujusdam et 
tremendi dei, Siculae genti peregrini et ignoti, in conspectu Aetnae factam ubi 
Ceres prima mortales artem colendi agros docuisse dicitur). 

Ecce bos magnus, subrufa pelle, cornu conspicuus, respicit intentisque 
intuetur nos oculis. Qui quasi quidam venerabilis Genius loci esse videtur et 
haec canere velle: 

“Quid, homines confidentissimi, a regionibus Italiae septemtrionalibus huc 
venistis? Num, ut in has terras antiquae et fertilitatis et sapientiae nova inventa 
artesque inferretis, quibus tantopere gloriamini nec beatam vitam consequi 
potestis? Cedite. Hic Stesichori, hic Charondae, hic Empedoclis animus vivit, 
hic numen colitur Hennaeum, haec sedes Proserpinae, quae inferi Jovis est 
conjunx”. 

Jam advesperascit. Pecus caprinum occurrit: capellae sunt mirum in mo¬ 
dum cornutae et lanosae, pilo scilicet promisso; custodit pastor severo vultu, 
capite operto. Advenit nox. 

Repente nostrum quidam exclamat et digito monstrat; suspexi et ignem 
Aetnaeum vidi. Nam saxa liquefacta aliqua ex fornace Aetnae, caerulea nebula' 
obvolutate, sublime ejiciuntur identidem: attollitur flamma et parumper splen¬ 
descit in obscuro caeli spatio, antequam ardentes massae in fornacem recidant. 
Qua admiratione capti, animi omnium sereni et laeti fiunt, dissipatur maesti¬ 
tia. Regio est severo aspectu facieque, tragicam dixerim, et paulum religionis 
excitat, sed nihil triste, nihil maestum respicientibus nunc inicit. 

Oppida deinde praetervehimur antiqua gloria et fertilitate soli illustria 
aut aedificiis antiquis decora aut hominum frequentia celebrata, in clivo devexo 
posita aut in praerupta ripa et in ipso saxo Aetnaeo pendentia. Quae tamen, 
velocitate vehiculorum et nocte obscura impediti, vix agnoscimus; nam post 
tenebras fulgor lucentibus lanternulis missus oculos ita praestringit ut parum 
dispicere queant. 

Catinam tandem laeti pervenimus. Quamvis multa nocte, varia hominum 
multitudo in publico deambulat aut prope tabernas versatur in margine viae 
aut in thermopolio sedet. 

Urbs Catina magna est et pulcherrima, vicis concinnis, rectis, aedificiis 
miro artificio constructis et maxime inter se convenientibus atque consonanti¬ 
bus. Nam terrae motu anno MDCXCIII subversa et paene deleta est, sed 
iterum condita et ad insolitum illud genus artis, quod baroccum vocant, 
exaedificata; vir magni ingenii vicorum ordines dimensus tam prudenter 
descripsit ut, qui postea sive in interiore sive in exteriore urbe domos aedifi¬ 
candas susceperunt, ii omnes id secuti sint. Quod eo magis laudandum, quo 
minus egregie alibi est factum. Nam Romae, Mediolani, Florentiae, Venetiis 
quam aliter! Vetusta eaque decora antiquae aetatis monumenta ideo eversa 
sunt ut locus daretur novis fabris ex recentiore ratione et studio renovandi 
urbem, nec tamen nova, veteribus rebus disturbatis, commodius surrexerunt 
aut surgunt. 

Aetnaea quae vocatur via amplius duo milia passuum patere in longitu¬ 
dinem dicitur et inter pulcherrimas omnium numerari. 

Porta egredimur Ferdinandea, lapide nigro et albo variata festivisque 
ornamentis conspicua. Catinensi campo nihil jucundius aut magis amoenum 
vidi. Nam hinc claudit mare purpureum, hinc Aetna, urbi superposita et globos 
fumi perpetuo evomens; cujus umeri clivusque arboribus et hortis et oppidis 
late candentibus vestiti sunt. Campus latius patet quam ceteri Siciliae idemque 
fertilissimus omnium est futurus. Nam, fluminibus directis et aggere coercitis, 
aqua canalibus deducta, in salubritatem vindicatur et in arvorum formam 
redigitur. Arbores, segetes, villae, viculi in aequum quasi descendere videntur 
et omnia complere. Dilapsa est omnis pestis, culices deleti atque sublati, chy- 
micis etiam purgamentis adhibitis. 

Subrufae vaccae per limpidum neque altum fluvium tardo pede incedunt, 
ex quibus una jam consistit ut demisso ore bibat. 

Protinus pergentes, homines quosdam senes et mulieres puerosque videmus 
pronos aliquid tollentes. Accedimus: linum xylinum, sive lanam de ligno, legunt 
—gossypio locus est consitus— ne madefactum hesterna pluvia pereat. Gos- 
sypium compluribus Siciliae locis etiamnunc seritur — Arabes intulerunt; 
tamen dubium est num ad fructum ratio fiat. 

Arbores plurimae sunt Medicae (equidem Sericas aut Lusitanas appella¬ 
verim, ut quas a Seris in Europam Lusitani importaverint; est enim earum 
genus dulce; citros vero deliciosas, quas vocant, Madurenses vel Mandaurenses 
rectius appellandas esse puto: ab extrema Asia his centum annis sunt impor¬ 
tatae), mala nunc viridia et acerba tenent, aurea et dulcia postea futura. Ar- 

boribus hujus generis serendis solum per gradus acclive praeparatur; arbores 
autem paribus et satis magnis spatiis seruntur; spatia ipsa paulo minus pedes 
XX lata fieri jubentur, quo felicius arbores veniant. 


Ad Sanctae Febroniae ventum est. Hic magnus fundus visendus, quem 
dominus nova ratione domandum et colendum cum studio et labore curat, ne 
praedii pars, detracta de corpore toto, adimatur in publicum et in partes divisa 
novis assignetur colonis. Neque id inepte: nam et sua servabit rura et impensas 
et labores aequabit fructibus, quos ex agris ratione cultis perceperit; fundus 
multo fructuosior erit. Solo etiam terebrato aqua superne erumpit; minor tamen 
est ejus copia quam pro latitudine et siccitate agrorum. 

Est parva aedes sacra christiana, sunt nova stabula et receptacula, in qui¬ 
bus machinae agris arandis custodiuntur; omnia sunt recentia et nitida; pecori 
quoque habendo cura et experientia videtur esse in eo qui habet fundum; quod 
non satis laudaveris, cum, ut ait Varro, stercoratio ad fructus terrestres aptis¬ 
sima sit. His quoque temporibus stercus optimum laetamen agris satiandis 
judicatur (Tergum montis imminebat, cujus color similis erat fimo; caeni acer¬ 
vum esse putares). Locus leni vento recreatur. 

Hinc discedimus Leontinos petentes. Via per medias Medicas procedit 
viridi, immo nigra coma conspicuas; in utroque margine ficus Indicae, agauae, 
cardui (Panormi et Messanae ager abundat citro amara et arbore Mandaurensi; 
Medicis Catinensis et Leontinus campus). 

Leontini lacus litus legimus. Quem, aqua canalibus deducta, nuper 
exsiccatum, machinis ad saxa removenda aptis purgandum susceperunt homi¬ 
nes periti. Hinc quoque aer pestilens dispulsus est, omnis pestis amota. Adve¬ 
niant igitur peregrinatores securi ab isto nunc agro, antea lacu: naturam loci 
vicit hominum labor atque experientia. Utinam et barbariam saeculi vincat 
humanitas et pietas atque lex Christiana, odia recedant, bella seditionesque 
dilabantur, inimicitiae exstinguantur. 

Oppidum Leontini paulo post apparet. Leontinis ille Gorgias natus est, 
oratorum suae aetatis nempe princeps, cujus vitae spatium sermones habiti 
non praeciderunt! Nam amplius centum annos vixit (Leontinis quidem et Ja- 
cobus ille natus est, unus ex iis poetis, qui in Sicilia et in Apulia ante Floren¬ 
tinos ceterosque Tuscos floruerunt; sed in Sicilia cum versarer, non tam Latina 
aut Italica aut ceterarum gentium, quae deinceps eam tenuerunt, (piam Graeca 
pervestigavi monumenta, de Graecorum rebus factisque recogitavi, ut qui in 
Graecia numquam fuissem et in Sicilia ad Graeciam quasi accedere possem). 

Protinus ascendimus, dextra linquentes colles trans vallem Ruceiam posi¬ 
tos, in quibus antiquum oppidum fuit situm, muro olim circumdatum et tem- 

piis frequens. Naxii coloni condidere eodem anno quo Catinam; vastavere 
Syracusani, Carthaginienses, Romani... terrae motus denique cum alii, tum 
is qui a. MDCXCIII factus est et multas urbes, multa oppida subvertit, Ca¬ 
tinam, Syracusas, Netum... 

Fundus inter viam monstratur nunc incultus, sed (e pascuo) in arva 
mutandus. Cujus pars, domino ex lege agraria publice dempta, viritim est 
dividenda. 


Urbs Augusta procul conspicitur in parva insula sita et Siculo litori pon¬ 
tibus juncta. Quae, vicis mirum in modum directis et quadratis et ad similitu¬ 
dinem tabulae latrunculariae compositis, maxime est conspicua. Mox per me¬ 
dias salinas, deinde per fauces angustiasque pergimus, quoad porta Hispana, 
seu Terrae, quae dicitur, in urbem introvehimur. 

Exponimur. Avidius et exquisitius pransi (suaves quidem dapes, suave 
vinum, suavis et Arabica potio; haec tota quidem Sicilia suavis, et minoris 
quam in Italia septemtrionali venit. Num homines Sicilienses difficiliores sunt 
(piam Padani?), Augustam maturius linquimus, egressi magnas terrae oleo 
purgando officinas conspicimus. 

Protinus pergentibus Megara Hyblaea occurrunt, quae colonia a Mega¬ 
rensibus septingentis fere annis a. Ch. n. deducta est; Megarenses autem 
Hyblaei Selinuntem postea condiderunt. In hanc civitatem ascriptum fuisse 
Theognidem illum Megareum, virum nobili genere natum et implacabilem 
malorum civium inimicum, auctor est Plato. 

Media in caeruleo mari albescit paeninsula vel insula; Magnisi vocant re- 
centiores, antiqui dixerunt Thapsum; magno et antiquo sepulcreto, aetatis 
nempe aereae, quae dicitur, clara. 

Syracusas sub vesperum tandem pervenimus. Ex superiore loco urbem et 
portus contemplamur, stupore et admiratione defixi. Hinc tradit Livius Mar¬ 
cellum, moenia ingressum, urbem omnium ferine illa tempestate pulcherrimam 
subjectam oculis vidisse, deinde “illacrimasse... partim gaudio tantae perpe¬ 
tratae rei, partim vetusta gloria urbis”. 


Descendimus theatrum visere cupientes. Hic Epicharmus, hic Aeschylus 
fabulas dedit. Deinde mediam percurrimus Achradinam, postea antiquum 
forum sive “agoram”, in Ortygiam denique ingredimur. Multa raptim occurrunt, 
cum alia tum latus Domus Dei ad septemtriones spectans columnaeque anti¬ 
quae aedis Minervae, muro nunc conjunctae; nam antiquo aedificio aedes 
christiana aptata est. Fontem Arethusae desuper spectamus. Lacus est parvus, 
aquae limpidae, et olim dulcis, plenus, crepidine clausus et circumsaeptus, ubi 

virides crescunt papyri, cycni natant, pisces micant frequentes. Fama erat 
Arethusam nympham, insequente Alpheo, huc pervenisse ex Achaia... Quod 
Vergilius significat: 

Sic tibi, cum fluctus subterlabere Sicanos 
Doris amara suam non intermisceat undam. 

Opinio etiam erat antiquorum, ut scribit Seneca in Quaestionibus, 
Alpheum flumen “ex Achaia eo usque penetrare et agere sub mare cursum 
nec ante quam in Syracusano litore emergere...”. 

Interea, in foro Italico, quod vocant quodque secundum maris litus porri¬ 
gitur, aliquis virne an femina sit, cantetne an doleat an oscitet incertum— 
ejulat, vocis amplificatorem adhibens, more recenti et externorum proprio, 
magna hominum, feminarum, puerorum multitudine circumfusus! Hic, in 
Ortygia, prope locum in quo fuit domus regia Hieronis resonuitque Pindari 
carminibus! 

Cenati ad Apollinis reliquias visendas descendimus. Cujus descriptio nec 
simplex est et peculiare aliquid praebet. Inde controversia oritur. At, quoniam 
res maxime difficilis apparet et subobscura nox est (et Syracusana vina robus¬ 
tiora bibimus) rem in aliud tempus differimus. 

Laeti surgimus cum die et sole. Iter nuntiatur esse mutandum: non per 
Netum, Motycam, Sciclim, sed per Floridiam, Solarinum, Akras, Hyblam 
Heraeam, nos Agrigentum perventuros. Unum et alterum hoc paenitet quod 
non possit visere campos Sciclanos, ubi, siccatis lacunis paludibusque, aere 
purgato, nunc mirum in modum cultus ager praecoces fructus gignat, cum 
alia multa tum solana lycopersica, vulgo poma aurea, quae mense Martio 
coquantur. 

Egredientibus Syracusis et Epipolas radentibus tam multa oculis subiciun- 
tur, ut nequeamus eligere quid singulis vicibus cernamus, prospectumne urbis 
pulcherrimum an campum, quem Anapus umectat, an reliquias Jovis Olympici 
aedis sive Olympieum. Thucydidis nunc reminiscor hunc et illum locum: ad 
Jovis Olympici Athenienses, duce Nicia, in terram e navibus egressos, cum 
Syracusanis sua fortuna pugnavisse; quod initium fuit belli superbe illati, varia 
fortuna gesti, infelice ad exitum perducti. Pugnas quoque navales in sinu 
majore factas recordor, munitiones a Nicia frustra factas ut urbem circum¬ 
vallaret, Gylippum animis sollertiaque vicisse, Athenienses turpiter fugisse 
insequentibus Syracusanis, duces eorum misere periisse... 

Plurimae hic sunt olivae. Quaedam sunt maxime procerae et patulae; qui¬ 
bus majores nullas vidi. Sunt etiam colore subnigro. Et amygdali, ceratoniae 

siliquae, nec non agavae, ficus Indicae. In arvis, quae nunc percurrimus, zea 
est sata, sed humilis est, minime attollitur, cum ager minus fertilis sit quam 
Catinensis. Circa stationem, quae vocatur Iambra, loca sunt multo etiam 
nudiora et squalidiora. Saxosos et aridos percurrimus montes Hyblaeos saltus¬ 
que. Magnae lapicidinae conspiciuntur. Lapis est calcareus, albus, tener; ibi 
maxime albicat, unde recentissime est effossus. Akras properamus. 

Oppidum Akrae antiquum est; olim a Syracusanis est conditum. Terrae 
motu a. MDCXCIII subversum, denuo resurrexit et pulchris aedificiis ornatum 
est, e lapide albo ad illud genus quod baroccum vocant exstructis. Quamvis 
parvum, dignum est quod visatur: honesta sunt multa et decora; quaedam 
aedificia intermissa esse videntur, necdum perfecta; complura sunt etiam podia 
mutulis fulta et eleganter exornata. Antiqua etiam monumenta exstant, etiam 
parvum theatrum Graecum mirum in modum servatum. Hoc acriter paenitet, 
quod nequimus consistere. 

Aliud oppidum splendet in sole late porrectum et in clivo montis positum. 
In campo alius est fundus publice divisus, ubi tecta recenter facta et paribus 
spatiis disposita, albicant. Solum parum fertile antea, hominesque miseram 
degebant, immo trahebant vitam levabantque frugalitate et patientia. 

Boves subrufas in ima valle Irminii fluminis pascentes videmus. Quas la¬ 
boris maxime patientes dicunt, hinc etiam caseum premi dulce. Olivae nunc 
paucae, complures contra cerationiae siliquae, una et altera cupressus aut 
Punica malis subpurpureis onusta aut pirus silvestris aut amygdalus. 

Hyblam Heraeam per declivem ripam subimus. Ficus Indicae magnae 
conspiciuntur, una excelsa et florida araucaria occurrit aut phoenix dactylifera, 
creberrima neria. At allicit capitque vehementer oppidum ipsum, praeruptis 
saxis impositum, quo fortasse pulchrius aliud, nihil dignius stupore et admi¬ 
ratione vidi. Desuper iterum Hyblam contemplamur, ad urbem superiorem, 
Ragusiam, tendentes. 

Apud Ragusiam terrae oleum e solo elicitur; nulla contra est oleo purgando 
officina. Terebra usque ad septem milia pedum in altam terram nuper est 
acta. In agro Ragusino et bitumen e terrae cavernis effoditur. Ager tamen 
parum fertilis est neque ea abunde gignit, quae solum Siciliae fundere solet. 

Victoriae (quae urbs a Victoria, e Columnensi gente nata, est condita olim) 
aliquamdiu laeti moramur, prandio suavi et copioso apposito. Postquam unus 
e doctoribus Victoriensibus, homo perurbanus, nos benigne allocutus est, ad 
visendam parvam urbem libentissime egredimur miramurque tum alia tum 
forum pulchris et inter se, quamvis alia alia aetate facta sint, consonantibus 
aedificiis e lapide ornatum, vias etiam rectas et lapide, non bitumine, stratas. 

Apparent campi Geloi, quos scilicet Gelas percurrit. Nomen a Siculis an¬ 
tiquissimis flumini impositum receperunt Graeci et inde nomen urbi dederunt 

immanisquc Gela fluvii cognomine dicta. 

Hic Aeschylus obiisse traditur. Consistimus studio flagrantes visendi mu¬ 
rum antiquissimum et templorum reliquias. Cunctis admirationi fuit munis 
quingentis fere annis a. Ch. n. opere quadrato, genere isodomo, quod vocant, 
exstructus. Cui sexaginta ferine annis post alter superimpositus est murus 
crudis lateribus diligentissime factus. Qui tam mira structura est ut vitro nunc 
seduli protegant custodes. 

Ad molem pergimus in angustiis inter montem Disueri et arcem Gibliscemi 
aedificatam et ad lacum magnum lateque patentem. Inde fluvius ad irrigandos 
campos Geloos descendit. Haud procul hinc magnum sepulcretum est et parvis 
cavernis frequens; cavernulae ad humandos homines mortuos a Siculis anti¬ 
quissimis, saxo cavato, factae sunt; aliae deinceps gentes, temporibus adversis 
huc perfugere coactae, cavernulas ad suos humandos aut ad habitandum adhi¬ 
buerunt. Abimus. 

Obviam it grex ovium et capellarum magnus. Solum arboribus nudum et 
glaebis jacentibus subnigrum. Colonus, stans pro tecto, manu salutat: in media 
solitudine nempe vivit; nam circa nullae sunt aut arbores aut casae aut homi¬ 
nes aut pecudes. 

Apparent tandem Agrigentina templa, occasu solis et roseo calcarii colore 
ardentia; sublime oppidum fulvis collibus impositum in caelo albet caeruleo. 

“Salve, o splendida, o pulcherrima mortalium urbium, Phersephones sedes, 
quae in Akragantis pascuo saltu habitas collem egregie munitum, o regina, 
benigna excipe...” [Pindarus] excipe, inquam, hoc admirationis et venerationis 
munus, quod tibi ego, obscurus poetarum Graecorum lector, a Septemtrionali 
Italiae regione, operibus et opificiis florenti et novis rebus inventisque studenti, 
huc per frugiferentis Siciliae saltus et oppida vectus, do dono dedico. 

Neque Agrigentum viae finis fuit, sed hujus paginae erit, ne legentes ejus 
itineris taedeat, cujus, qui fecerunt, eos minime pertaesum est. Etiamnunc 
magno Siciliae desiderio tenemur. 


Albertus Albertini 

Corpus Lectionum Latinarum. — Primum libellum primam- 
que fabulam classicam quam Congressus Argentoratensis jussu Bibliotheca 
Vitae Latinae in lucem edendam curavit, omnes nos qui opera classica ut foras 
dentur cupimus, ex animo salutamus. Quod si scire, lectores, vultis quid 
III Conventus Intemationalis ad lingum latinam vivam reddendam, anno 
1963 Argentorati coactus, de re senserit, hoc Congressus accipite votum: 

“Corpus paretur internationale Lectionum Latinarum, quae ex antiquis et 

ex Medii Aevi et ex recentioribus auctoribus seligantur; hujus Corporis 

scripta sua natura simplicia stinto, quibus indoles propria cujusque scrip¬ 
toris manifesta fiat”. 

Hoc propositum sectans, cima, femina Susanna Bails primam PSYCHES 
ET CUPIDINIS fabulam ex Apulei Madaurensis Metamorphosibus excerptam 
ad usum scholarum narratam diligenter paravit. Tanta vero venustate fabulam 
narravit, tanta humanitate atque difficili facilitate eam auctrix adulescentibus 
aptavit ut ab omnibus sine labore, immo et palpebris immotis fabulam lectum 
iri judicemus. 

Fabulae Apulei —facili lectioni effectae— prooemium praemittitur lingua 
gallica et latina conscriptum, brevis Apulei biographia additur et lingua gal¬ 
lica et latina scripta, fabulae narratio praebetur. Fabula quattuor imaginibus 
collustratur. 

Qua nova ratione sermonis latini proponendi scriptoresque adulescentibus 
vicinos faciendi, pro certo habemus fore ut fructus optimi linguae cultuique 
latino oriantur. 

Congressus inter nationes de Lingua Latina. — Provehente 
Instituto Studiis Romanis colendis et rei publicae Italicae Praeside auspicante, 
ex die 14 ad 18 mensis Aprilis anni proximi 1966, Congressus Intemationalis 
de lingua latina Romae cogetur. Congressum moderabitur illustrissimus In¬ 
stituti Praeses. Petrus Romanelli, aderintque cimi, viri et professores ex fere 
omnibus Europeae Universitatibus. 

Hae quaestiones praecipue a peritis agitabuntur: 

1. — Quid lingua latina ad cultum hodiernum afferre potest? 

2. — De institutione linguae latinae per orbem. 

3. — De philologia atque litteris latinis nostra aetate. 

4. — Fieri potest ut lingua latina hominum nostrorum temporum sit lingua? 

Ex quo Congressu inter nationes uberrimos fructus nos percepturos 

speramus. 



176 


Jesus Aramendfa, C. M. F. 


Nova Consociatio hispanica condita est, jua proponitur 
apud nos fovere studia atque disciplinas quae ad linguam et cultum orientis 
spectant. Consociationem quae Matriti sedem habebit, hi cimi, viri modera¬ 
buntur: Martinus Almagro praeses, cl. v. Castejdn qui pro praeside erit, cl. v. 
Lacave aerarii praefectus, cl. v. P. Pareja scriba; quibus adduntur consilii 
membra: cl. v. Arnaldich, Bosch Vite, P. Celada et Tarradell. 

Consociatio disciplinas seu quaestiones de Arabia, Aegypto, Iaponia, In¬ 
dia, Irania, Iraquia, Corea, de cultu Sinensi, hebraico, Graeco, Tureo cet. 
amplexabitur. Quae nova consociatio maximo plausu ab omnibus rerum Orien¬ 
talium amicis accepta est. 

XIX Centesimum annum a Lucii Annei Senecae obitu 
agentibus, plurimae per orbem acroases, disputationes, colloquia ut illustris 
philosophus Cordubensis plenissimis laudibus afficiatur a peritis habita sunt. 
Si scire vis, lector, quomodo scriptores professoresque Hispaniae operam suam 
ad hoc anniversarium annum peragendum consociaverint, quibusque scriptis 
et commentationibus L. Annei Senecae memoriam coluerint, lege quae de re, 
summatim proposita, in Commentariis quibus est inscriptio “ESTUDIOS CLA- 
SICOS” VIII pag. (263-264 et IX pag. 286) curiosis praebentur. Et Summi 
Pontificis vox qui L. Senecam vehementer admiratur, universo pro Seneca 
choro miscetur. En gravia verba quae adstantibus illustribus viris hispanis 
Paulus VI protulit: 

“Asserendum est Senecam, numerari debere inter viros illos totius orbis 
praeclarissimos qui non tantum digni sunt quos in memoriam revocemus, 
sed etiam et commemoremus atque celebremus, licet novemdecim sint 
saecula ex quo L. Seneca spiritum ediderit”. 

Opera classica latina discis sonantibus imprimuntur. — 

Domus editrix italica nomine “EDIZIONE DISCOTECA DI STATO” (Roma, 
Via Alpi, 9) in lucem proferre constituit corpus discorum parvis sulcis in¬ 
cisorum, cui est inscriptio “ Antologia sonora della Letteratura Latina ”, quod 
a cimo, viro summoque latinarum litterarum cultore Vergilio Paladini selectum 
atque lectum paratum est. Quo confertur ad annum bis millesimum agendum 
a Cicerone mortuo. 

Primo disco —appellatione italica enuntiati— loci selecti continentur Ci¬ 
ceronis (De inventione I, 1-4; Philippica XIV, 31-38; Ad Quintum fratrem, 
Epist. I, 18-28; In Catilinam oratio prima, paucae tantum paragraphi et De 
officiis, III, 121.) Libellus additur quo breve prooemium colligitur, textus la- 
tinus disco incisus et versio italica. Neglegentiam tamen animadverti videtur 
cum fragmento De officiis et textus latinus et versio italica desit. Alter discus 

(juo fragmenta appellatione classica lecta incisa sunt, ad homines doctrina 
excultos destinatur. Quo disco loci quoque Ciceronis seliguntur (Tusculanarum 
disputationum, I, 18-35; De oratore I, 1-23). Tertius discus, cujus textus juxta 
editionem criticam cui titulus Corpus Paravianum est transcriptus, poetis la- 
tinis dicatur. Quo disco fragmenta omnium metrorum Catulli et Horatii con¬ 
tinentur. 

Non est ergo dubium quin hi disci ad Ciceronem vivum reddendum et 
ad litteras latinas maximi habendas atque fovendas valde juvaturi sint adju¬ 
mentoque magno certe futuri alumnis scholarum institutionis mediae et uni¬ 
versitatum qui sese versibus metiendis exercent. 

Hoc addere oportet, quod si latina poesis ut cantetur composita est, nobis 
placuisset et aliis, —poesis latinae artisque numerorum amicis—, rationem seu 
formam modulationis ad manus habere, ut omnibus Catulli atque Horatii me¬ 
tris adhiberi posset. 

Inventa Archaeologica. — Prope urbem Almendralejo in Hispa¬ 
nia antiquum sepulcrum et amphora ex creta cocta effosa sunt quibus hominum 
reliquiae continebentur. Quae inventa ad aetatem Romanae dominationis vi¬ 
dentur pertinere. 

—Ad Vallisoletum in loco cui est index “ Consaeptum Sancti Isidori” villa 
Romana fossa est variis cubiculis, balineo ornata quae mirum opus tessellatum 
praebet. Villa ad annum 250 a. Ch. n. a rerum archaeologicarum peritis 
adscribitur. 

Novi Commentarii periodici in lucem dantur. — Omnes 
litterarum cultores libenti animo certiores facimus de novis in lucem proditis 
Commentariis quorum est index VOX LATINA quosque Dr. Hans Wemer 
(8.012 Ottobrunn, Spitzwegstrasse 1, in Statibus Foederatis Germaniae) mo¬ 
deratur. Quibus Commentariis, hac nostra aetate qua latinaram litterarum 
studium frigescit inque dies decrescit, salutem plurimam dicimus. Nam VOX 
LATINA quae “amicis gaudium, magistris comes, discipulis fructus” esse cupit, 
sibi proposuit fovere, promovere, vivam usu facere “hanc linguam praestan- 
tissimam, cujus scientia. Romanorum antiquorum monumenta litterarum re¬ 
cognoscimus et omne genus innumerabilium librorum saeculis posterioribus 
compositorum”. Nobis primum hoc fasciculum legentibus maximam paravit 
voluptatem. Delectati enim sumus sermone latino fluido, limato, facili, modo 
scribendi humanitatis atque gravitatis pleno, commentariis clarissimorum 
scriptorum, quibus de vocabulis novis agitur, ad magistrorum et alumnorum 
usum utilissimis. Non desunt quoque epistulae, aenigmata, musica quibus 
Commentarii amoeniores redduntur. “Nam Commentariis VOCIS LATINAE 

propositum, est varietate multiplici, qua plurimorum animi mentesque capian¬ 
tur laetificandae, tam nova quam vetera proferre scitu digna”. 

Valeas ergo, vigescas, floreas, VOX LATINA! 

Lingua Latina, quae mortua a quibusdam creditur 

eisque ab omnibus qui eam —veterum sapientiae servatricem— minimi ducunt, 
adhuc his nostris temporibus cultores habet habetque multos quibus Latinitas 
vivida, hodierna evadit, atque ad usum hominum adhiberi etiam potest. Et 
poetae sunt latini qui res antiquas, patrias vehementer canunt quique poemata 
vernacula nostrae aetatis latine summa arte reddunt. Quod est argumentum 
sermonem latinum ductilem esse ad omnia nostra optime exprimenda. Cujus 
rei, en carmen a femina Sylvia Lorenzo hispanice scriptum, quod latine cl. 
sacerdos Emmanuel Briceno interpretatus est: 

Nada ha cambiado, madre... Tai como tu quertas: 
el viento dei oriente navega en la manana; 
y el cielo circunscribe su azul a tu ventana, 
y en los pinares anclan doradas travestas. 

Los ruisehores vuelan de azules lejantas 
al gozo de tu mano de pan honda y cercana; 
las mirlas aproximan el alba, y la campana 
despierta los geranios que tanto conocias. 

El mismo aliento impulsa la fruta y la colmena; 
todo esta igual, exacta la tierra que viviste: 
solo que ya no tiene sentido ni faena. 

Y llevo un traje negro, y dicen que ando triste 
por este laberinto de la ciudad ajena, 
donde nadie me espera desde que tu te fuiste! 

En interpretatio latina versibus distichis facta: 

Nil mutatum est... Mane a terris ventus eois 

—ut cordi tibi erat — navigat, alma parens; 

diffiduntque tuis lucem aethera glauca fenestris 
ac in pinetis semita dormit amans. 

Gaudia, panem iterum suavem, longinqua remigrat 
quaerens sed manibus vae! philomela tuis. 

Et merula auroram revocat; sonitusque micantes 
campanae flores excitat; urget amor! 

Nil mutatum est... Vi —ut quondam — telluris eadem 
pellitur hinc illinc fructus et agmen apum. 

Mens sed vivendi proh! jam mihi nulla renidet: 
vestibus incedo tristis in urbe nigris... 

Scilicet incertam per compita nemo vagantem 
me manet, ut scio te longe abiisse, parens! 


Jesus Aramendia, C.M.F. 

In Seminario Alabonensi 
—ad Caesaraugustam— Professor. 

JOSEPHUS HOLZER, director gymnasii Saarludovicensis idemque 
magister scientissimus linguae latinae, quam summopere diligebat usu* 
que plurimum excolebat, duodesexagesimum agens annum die 17° m. 
Decembris anno 1965° jecoris morbo praemature decessit amicis dilec¬ 
tissimus suisque semper maxime desiderabilis. 

Hamleti Tondini. — Inscriptiones La¬ 
tinae ad honorem Pii XII Pont. 
Max., compositae. Con traduzione 
italiana, typis polyglottis Vaticanis 
a. MDCCCCLXV (Libreria Editri- 
ce Vaticana. Citta dei Vaticano), 
Pag. 80. 

Hic libellus nitidus et splendidus et 
perjucundus titulorum in honorem 
Pii XII, Summi Pontificis Romani, 
variis occasionibus sollemnibus, anni¬ 
versariorum potissimum dierum, datis 
conditorum mirum in modum docu¬ 
mentum est et monumentum, quo 
sententiis scientissime scriptis enun¬ 
tiantur et referuntur, qua illis annis 
discrimum summorum in animis 
hominum versabantur et sentiebantur 
fiducialiter patrem pastoremque pas¬ 
torum respicientium ipsiusque eloquia 
filialiter attendentium. Haec laudum 
precum votorum elogia jam alibi 
variisque locis in publicum primo 
proposita nunc undique in unum col¬ 
lecta et secundum ordinem temporum 
per plus sexaginta paginas pulchre 
disposita ita exhibentur, ut verbis La¬ 
tinis paginarum sinistrarum respon¬ 
deant dextrarum paginarum versus a 
Rodomonte Galligani commode dili- 
genterque italice redditi. Praeterea in 
octogesima pagina index invenitur, 
quo cunctae inscriptiones numero 
triginta quinque continentur. Sed 
initio post ipsius tituli inscriptionem 
Hamletus Tondini, vir etiam multis 
aliis elogiis eleganter concinneque 
conceptis celeberrimus, pauca praefa¬ 
tus dicit se votis amicorum commotum 
id studuisse, ut Pii XII de salute 
hominum optime et mirifice meriti 
memoriam criminationibus nefarie 


fletis obscuratam honorifice recoleret. 
Qui peropportune illa verba Senecae 
rei aptissima attulit, quae sunt haec: 
ingratus qui beneficium accepisse se 
negat, quod accepit; ingratus, inquam, 
qui id dissimulat; rursum ingratus, 
qui non reddit; at omnium ingratisi- 
mus, qui oblitus est (benef. 3,1). 

Singulis autem elogiis autem 
rerum, angores hominum, portenta 
belli legentibus aliquatenus ante 
oculos ponuntur. Nam jam primo die 
anniversario, postquam Pius XII ad 
cathedram Petri evectus est, saeculi 
mare magnum antea tranquillum 
flatibus procellarum, id est simultati¬ 
bus populorum, nimium quantum 
quatitur (et. nn. 1-2). Quibus crucia¬ 
tibus concussi currunt ad communem 
patrem populi, qui tumentes undas 
componat afflictosque filios consoletur 
(cf. nn. 3-5). Porro praeter calamita¬ 
tes gentium et damna cultus civilis et 
odia nationum aemulationibus exi¬ 
tiosis aucta commemorantur gemitus 
et flectus et cruores hominum ruinis 
bellicis vexatorum. His condicionibus 
Pius Pontifex, magister veritatis ca¬ 
ritatisque idemque defensor inermis 
libertatis ab armipotentibus multum 
despectus, appellatur invocatur aditur 
(cf. nn. 6-10). Qui post bellum con¬ 
fectum viribus contentis beneficiisque 
collatis id studet, ut miseris infortu- 
natisque opem ferat a divitibus peti¬ 
tam, quibus subsidiis vulnera curentur 
et damma sarciantur (cf. nn. 11-14). 
Idem post cladem ingentem atque 
inhumanam aliquatenus mitigatam 
magister humanitatis verae et doctor 
doctrinae divinae et conciliator con¬ 
cordiae communis salutariter exstitit, 
qui viam salutis pacisque ostendebat, 
errores inextricabiles coarguebat, de¬ 
nique quaestiones nobis rationibus 

propositas mirabili studio singulari 
solvere studebat (cf. nn. 15-33). Tamen 
ille jam anno MDCCCCLVII suspi¬ 
cionibus contumeliisque petebatur, 
quae crimina sensibus animorum 
gratissimorum compensabantur (cf. 
nn. 34-35). 

Hae res, quae sunt non mediocris 
momenti, elogiis non semel sermone 
paene poetico compositis convenien¬ 
tissime nobis posterisque traduntur. 
Quibus verbis ad rationem artis in¬ 
scriptionum propriae artificiosissime 
conceptis animus mirum quantum 
afficitur. Idcirco editio horum titulo¬ 
rum libello praestantissimo collecto¬ 
rum facta vere laudanda est cunctis- 
que commendanda. Quo scripto scili¬ 
cet is Pontifex Maximus ecclesiae 
catholicae decentissime celebratur, 
qui se adversus cunctos patrem verum 
praestitit et imprimis erga Germanos 
tum toto orbe infames amicum primus 
se praebuit feliciter immobilem et 
fideliter paternum. 

Caelestis Eichenseer, O.S.B. 

Gasparotto, Giovanni. — Isidoro e 

Lucrezio. Padova. Societ^ coopera¬ 
tiva tipografica. 1965. 

Quam Isidorus ad Lucretium sit refe¬ 
rendus adhuc non satis constat. Sunt 
qui plane asserant Isidorum multis 
suorum operum locis Lucretium imi¬ 
tari, alii vero scriptorem hispanum a 
latino pendere omnino negant. G. 
Gasparotto multa Isidori loca ad alia 
similia Lucretii refert ex quo prima 
sententia certior evadere videtur. Auc¬ 
tor de tonitruo in libris De Natura re¬ 
rum et De Originibus praecipue dis¬ 
putat. 

TEOCRIT. Idillis. (vol. II) Per Josep 
Alsina. 

POLIBI. Historia, V. Per Manuel 
Balasch. 


VIRGILI. Georgiques. Per Miquel 
Dolq. 

SALLUSTI. La guerra de Jugurta. 
Per Joaquim Icart. 

QUINTILIA. Institucio Oratoria 
(vol. II) Llibre II. Per J. M. Casas i 
Homs. 

CICERO. Discursos, (vol. IX) Sobre 
la Ilei agraria. Defensa de Gai Rabiri. 
Per Josep Verges. 

SOFOCLES. Tragedies. (vol IV) Fdip 
a Colonos. Eis satirs rastrejadors. Per 
Caries Riba i Manuel Balasch. 

XENOFONT. Ciropedia. (vol. I) Lli¬ 
bre I. Per Nuria Albafull. 

TACIT. Annals (vol. II) Llibres m- 
IV. Per Miquel DoIq. 

Fundacio Bernat Metge. Barcelona. 
1964-65. 

Jam diu in votis erat ultima collec¬ 
tionis “Bernat Metge” volumina Pa¬ 
laestrae latinae lectoribus recensere. 
Et primo alterum Theocriti volumen, a 
claro viro J. Alsina, in universitate 
Barcinonensi linguae graecae profes¬ 
sore, apparatu critico exornatum atque 
in catalaunicum sermonem versum, 
inspiciamus. Volumen quindecim Bu¬ 
colica carmina continet. Unicuique 
carmini praefatio quaedam praeponi¬ 
tur, quam textus graecus et catalau- 
nica interpretatio sequitur. De vita et 
modo dicendi Theocriti, quo modo 
textus et editiones ad nos pervenerint 
jam satis in primo volumine ab ipso 
doctore Alsina, dictum est. 

Historiam Polibii —libros IV-V— in 
collectione Bernat Metge primo An¬ 
tonius Ramon multos jam abhinc 
annos quattuor voluminibus edendam 
curavit. Sed jam inde ab anno 1935 
editio intermissa fuit. Quae vero hodie, 
opera Emm. Balasch, philologiae clas¬ 
sicae doctoris, velut nova apud nos 
renascitur. In quinto hoc volumine 
fragmenta librorum VI-VIII eduntur. 

Vergilii operum duo adhuc volumina 
in hac eadem collectione edita sunt, 

aliud Eclogarum, aliud vero Georgicon 
quae quidem Valentiae in Universi¬ 
tate doctus professor Michael DoIq 
accurate paravit. In primo volumine, 
jam diu vulgato, auctor de iis omni¬ 
bus quae ad Vergilium pertinent, dili¬ 
gentissime investigavit, id est de vita 
et de operibus, de codicibus et editio¬ 
nibus quibus textus ad nos transmis¬ 
sus est, deque plurimis scriptoribus 
quos omnibus fere temporibus habuit 
poeta mantuanus. Huic alteri volumi¬ 
ni praefationem amplissimam de 
Vergilii georgicis auctor etiam 
praemittit. Notandus tandem est ser¬ 
mo catalaunicus doctoris Michaelis 
Dolg qui magna suavitate legentis 
animum conciliat. 

Sallustii “Bellum Jugurthinum” bel¬ 
lum illud narrat quod a romanis ad¬ 
versus Jugurtham ab anno 111 ad 105 
ante Ch. n. gestum est. Jugurtha bello 
numantino interfuerat, quo summam 
laudem sibi pararat. Postea vero sti¬ 
mulis gloriae concitatus, adversus 
principes. Numidarum arma movit. 
Sed ipsa Roma in eum arma cepit et, 
primo Metellus, deinde Marius, victo¬ 
riam consecuti sunt. Etiam de Boccho, 
Jugurthae socero et de Sulla Sallustius 
verba facit. Tandem quo modo Marius 
Romae triumphaverit paucis explicat. 
Sed Sallustius saepe numero in nar¬ 
rando a proposito digreditur; terras 
Africae e jusque primos incolas descri¬ 
bit, quae sint Romae contentiones 
partium exponit et multis in locis 
. morum et virtutis magistrum se 
praebet. 

Quintiliani Institutionis Oratoriae 
alterum volumen etiam lectoribus 
nuntiamus. Quintillianus imprimis ma¬ 
gister est ac paedagogus qui cujusdam 
amici rogatu “Institutiones Oratorias” 
scripsit quibus perfecti oratoris mens 
et animus conformari deberent. Ejus 
tamen praecepta non omnino sancita 
apparent ita ut orator ea servare 
semper teneatur. Hunc sibi finem 
eloquentiae proponit ut orator scilicet, 


ornate dicat. Ex quo fit ut magnam 
utilitatem homini afferat. Praeterea 
verum est Quintilianum interdum 
modum dicendi adhibere jocosum ac 
mordacem, sed saepissime ejus sen¬ 
tentiae graves ac dignitatis plenae 
effluunt. 

Ciceronis octo jam volumina in col¬ 
lectione —Bernat Metge— prodierunt. 
In hoc IX tres orationes de lege agra¬ 
ria et oratio pro C. Rabirio eduntur. 
Textus legis agrariae nos latet, exquo 
vis harum trium Ciceronis orationum 
intellegi potest quae tantam cum illa 
lege rationem habere videantur. In 
multis aliis lex agraria inmensam 
atque sterilem turbam agricolarum 
qui Romam se contulerant ad campum 
iterum reducere intendebat. Cicero 
legem vehementer increpat et qua erat 
praeditus facultate dicendi adversarios 
devincit. Tum inimici, offensione per¬ 
moti, C. Rabirium reum agunt, quem 
vero defendendum Cicero suscipit. 
Rem prospere evenisse ex eo colligi¬ 
mus quod Rabirium ab exilio libera¬ 
tum, bonisque suis fruentem videmus. 

In Sophoclis IV volumine Collectio¬ 
nis B.M. in prima parte Oedipum Co¬ 
loneum invenies. Sophocles quidem 
Colonae apud Athenas natus erat. 
Quid mirum si in hac tragoedia quam 
ultimam scripsit quaeque inter opti¬ 
mas numeratur, suam patriam maxi¬ 
mis laudibus extollat? Oedipum senem 
tragicus graecus patria pulsum mul¬ 
tasque per terras errantem facit, qui 
Colonam, patriam Musis et Dionysio 
caram, ubi clari sunt fontes et floridi 
atque virentes colles, ubi nemora 
mille avium concentibus personant, 
adveniens, tandem veniam et pacem 
a diis impetrat, et a quadam arcana 
voce arcessitus, inter deos evanescit. 
In altera vero parte fabula satyrica 
“Indagatores” apponitur quae quidem 
valde mutila quodam in papyro ad 
nos pervenit. De Herma boves Apolli¬ 
nis raptanti agit. Satyri et Silenus 
Hermae vestigia insequentes eum in 

antro Cyllenes inveniunt, sed adeo 
horrisonus strepit instrumento quod 
nuper ipse condidit, ut illi fugae se 
praecipites mandare teneantur. 

Nescimus equidem quo consilio Xe¬ 
nophon suum opus scripserit, nec 
quare Cyropaediam illud appellaverit: 
Ille quidem de optimo duce quaerendo 
sollicitus esse videtur ejusque natu¬ 
ram ac morum conformationem con¬ 
siderat. Itaque de primis vitae annis 
Cyri Majoris agit. In capite altero 
descriptam inveniemus juvenum per- 
sarum et praesertim ipsius Cyri insti¬ 
tutionem. Xenophon quamdam quasi 
militarem institutionem defendit quae 
disciplina et corporis viribus nitatur. 
Sed cum miles homo imprimis sit 
animi virtutes praesertim commendat. 
Summam Imperii regi traditur cui 
tamen legibus patriae semper paren¬ 
dum est. Ipse rex tum potestate tum 
scientia tum virtutibis vere superior 
esse debet. Quo fit ut Cyropaedia non 
liber historicus sit sed potius quaedam 
quasi historica fabula quae diversissi¬ 
ma genera in se contineat ut historiam, 
fabulam, dialogum socraticum, bellum, 
res domesticas et civiles atque morum 
scientiam. 

Taciti Annalium Collectio Bernat 
Metge volumen primum jam pridem 
vulgaverat. In hoc altero volumine, 
quod hodie in lucem editur, libri III 
et IV operis Taciti includuntur; Ta¬ 
citus quidem in libro III de trium 
annorum factis agit, id est annorum 
20, 21 et 22. Appulsu in insulam Cor¬ 
cyram narratio initium capit; in fine 
vero mors Juniae, Catonis neptis, 
narratur. Liber IV sex annorum res 
complectitur, ab anno 23 ad 28. 
Ineunte libro Tacitus Sejani, cohorti¬ 
bus praetoriis praefecti, originem, 
mores dominationisque studium ex¬ 
ponit. In fine de Agrippinae nuptiis 
cum Cn. Domitio scriptum invenimus. 
Clarus vir M. Dolq textum recognovit 
atque in catalaunicum sermonem 
convertit. Jesus Aspa, C.M.F. 


Estepa, J. M. — jesus, yo sotj tuyo. 
Version y adaptacion castellana de 
J. M. Estepa, Pbro., dei texto ale- 
inan preparado por el Vicario Ge¬ 
neral de Aquisgran. Editorial Her- 
der, Bareelona 1965, pag. 48. 

Libellus hic, qui ex imaginibus, quas 
p r ae b et, versicoloribus puerorum 
oculos haud dubio alliciet, vitae Chris¬ 
tianae est revera compendium. Loci 
enim Evangeliorum, Cateehismi textus 
simplici modo propositus, orationes 
breves in Deum et in Deiparam — 
lepidissimis picturis ornata— pluri¬ 
mum valebunt ad animos puerorum 
pietate et fingendos et colendos. Quod 
jam in brevi prooemio ab auctore 
promittitur. Ad hanc libelli efficaci¬ 
tatem praeterea tum verborum tum 
imaginum vividarum faciliumque 
captu dispositio maxime etiam inser¬ 
viet. Qui ergo hoc libello puerum do¬ 
naverit, operam ei dabit egregiam. 
Opella haec iis libris additur quos do¬ 
mus editrix Herder in lucem edit, qui¬ 
que veram bibliothecam cateehismi 
catholici constituunt. 

Jesus Aramendia, C.M.F. 

Marinelli, Gennaro. — Latino “lai- 
co” e latino “sacerdotale”, a pro¬ 
posito di una celebrazione petrar- 
chesca. Tip. “Agar” Napoli, 1964. 
Pag. 11. 

Brevi hoc fasciculo de lingua latina 
“laica” et “sacerdotali” apud Petrar- 
cham movetur quaestio. Quae quaestio 
a cl. v. Josue Carducci proposita — 
occasione oblata qua festum quinti 
anni centesimi a mortuo Petrarcha 
agebatur— nunc ab illustri viro Gen¬ 
naro Marinelli dilucide solvitur. 

Cl. v. Carducci acerrime propugnat 
Petrarcham, ut ita dicamus, quasi 
Europam perlustravisse, “meravigliata 

di quella classica novita di stile”, 
dando vita coi suo latino “laico” con- 
trapposto al latino “sacerdotale”, ad 
una “repubblica delle lettere”, “tutta 
morale”, “tutta moderna”, non piu 
soggeta “al potere eclesiastico e feu- 
dale”. En alia v. Josue Carducci qui¬ 
bus Petrarcha renuntiatur “vero pa- 
dre dei Rinascimento, perche promosse 
la ricerca degli antichi autori per tutte 
le citta dltalia”... Quarum assertio¬ 
num causa seu fundamentum haec 
est Carducci sententia: “perche rese 
laico il latino, di sacerdotale che era”. 

Verba alia cl. v. Josue Carducci 
afferre possumus quae in latinum 
“sacerdotale” sane quidem acre odium 
et in Ecclesiam... resipiunt, quaeque 
cl. scriptor Januarius Marinelli docte 
rejicit, labefactat. Auctor enim asserit 
discrepantiam (“dualismo linguistico” 
a Marinelli appellatur) quam Josue 
Carducci invenit inter linguam lati- 
nam laicam et sacerdotale “non e, 
semmai, che un diverso modo di di¬ 
vulgare la dottrina della Chiesa, la 
quale, se in campo comunemente di¬ 
dascalico, teologico o morale, indulge 
alia forma —ed intende farlo anche 
oggi, per una maggiore diffusione 
della lingua ed un piu facile intendi- 
mento delle verita insegnate, come 
appare dai risultati di congressi e 
convegni specifici—, in campo cultu- 
rale, invece, non e affatto disposta a 
defiettere dalle norme piu rigide dei 
classicismo, come appare da Encicliche 
e Costituzioni Apostoliche, anche re¬ 
centi...” 

Quod ut validius probetur Januarius 
Marinelli carmen religiosum a Petrar¬ 
cha conditum affert quo Petrarcha 
modo dicendi fluido, eleganti, polito, 
vere classico Mariae Magdalenes his¬ 
toriam celebrat. 

Ex quibus omnibus haec est, quam 
cl. v. Marinelli infert, conculsio: “An- 
tistorica e antireligiosa e, dunque, 
l’impostazione che il Carducci vuol 
dare pariando dell’ umanesimo dei 


Petrarcha, alia sua concezione dualis- 
tica della funzione dei latino”. 

Jesus Aramendia, C.M.F. 

De Villamonte, Alejandro. Teolo¬ 
gia de la Confirmacidn. Vol. 62 Pe- 
quena Biblioteca Herder. Editorial 
Herder, Barcelona, Pag. 84. 

Teologia dei Bautismo. Vol. 63 Pe- 
quena Biblioteca Herder. Editorial 
Herder, Barcelona, P&g. 120. 

Theologia Confirmationis non tan¬ 
tum quoad conspectum scientiflcum 
sed etiam quoad usum pastoralem, a 
peritis his nostris temporibus perves¬ 
tigata est. Tamen affirmari potest nos 
nondum habere theologiam confirma¬ 
tionis satis enodatam. Ideo auctor, 
consilio ac mente quae ad vitae ex¬ 
perientiam spectat ductus, ea fere 
tantum colligit ac perspicue de con¬ 
firmatione exponit quae ad praedica- 
cationem, animarum curam, ad vitam 
spiritalem tam singulorum quam 
omnium hominum referuntur. 

Altero libro qui “Teologia dei Bau¬ 
tismo” inscribitur, cl. sacerdos Alexan¬ 
der Villamontanus de Baptismo dis¬ 
putat cujus doctrina hodie apud 
omnes Theologos viget. Quam ob rem 
scriptor animum advertit ad nonnul¬ 
los conspectus ditissimae Theologiae 
Baptismi. 

Duo hi libri ad voluminum seriem 
pertinent quae de Theologia evulgat 
illa quae appellatur “Pequena Biblio¬ 
teca Herder” quaque ab eodem auc¬ 
tore sunt parata. 

En brevis hujus libri “Teologia dei 
Bautismo” index: 1. In Ecclesiae mys¬ 
terio. 2. Vita Christiana continuo re¬ 
nascitur. 3. De Charactere Baptismi 
quo sacerdotii Christi participes fimus. 
4. De Baptismo quo nos Beatae Trini¬ 
tati consecramus. 5. Nova mens. 

Servator Acuirre, C.M.F. 

Novak, Jan. — Passer Catulli, Hudeb- 
ni Hricka. Basso solo e 9 stromenti, 
Praga 1965, Pag. 32. 

Ludicra, 1965. 

Libenti animo fasciculos hos le¬ 
gentibus offerimus a cl. scriptore et 
musico J. Novak in lucem proditos. De 
quo auctore haec pauca accipe: Natus 
8 m. Aprilis a. 1921 in oppido Nova 
Rise, studia musica in Conservatorio 
Brunensi apud musicos praestantis- 
simos exercuit. Una cum musica, lit¬ 
teris latinis vacavit. Varia sunt opera 
latina quae cl. v. Novak musicis nu¬ 
meris tractavit. Ex quibus commemo¬ 
rare licet hae quibus nomen: Horatii 
carmina, quae nobis et ad manus ha¬ 
bere et audire maxime placeret, Dul¬ 
ces cantilenae, Tres cantiones in poe¬ 
tas latinos hodiernos, Passer Catulli 
cet. 

Passer Catulli parvus est ludus mu¬ 
sicus de vita et morte passeris Catulli 
novem instrumentis —tibia traversa, 
tibia, tibia clarisona, fagoto, violina, 
viola, violina ampla, fidibus soni gra¬ 
vissimi— et voce gravi modulandus. 
Qui Passer Catulli duabus constat 
partibus: quarum prima tantum 
instrumentis, altera et instrumentis et 
voce gravi exprimitur. 

Fasciculo altero octo continentur 
Ludicra seu oblectamenta quae ex 
dispositione, typographia vere hodier¬ 
na, ex textu maximam praebet legenti 
delectationem. Lege fragmentum cujus 
est titulus “Plena luna”: 

in plenilunio 
cano 

etiam canis canit 
in plenilunio 

in plenilunio 
canimus ego atque canis 
canis et tu in plenilunio? 
io! 

unio mei atque canis 
in plenilunio! 


Ex quibus lepidissimis acceptis — 
musica et ludicris— grates J. Novak 
persolvimus. 

Jesus AramendIa, C.M.F. 

Lopez Garcia E., S.F. — Tu <;quiin 
eres? Examen de conciencia litur- 
gico-Mariano; Eugenio Subirana, 
Editorial Pontificia, Puertaferrisa, 
14, Barcelona (2), 1964, P&g. 204. 

In promptu habes, lector humanis¬ 
sime, librum parvum, pulchellum, quo 
auctor novam viam seu methodum in 
se inquirendi docens, quamque litur- 
gicam-marianam appellat, sibi propo¬ 
nit antidotum efficacem praebere 
adversus rationes illas —obsoletas 
dicam— “verdadera oxidacion asceti- 
ca”, sine quo anima nostra una ex 
praecipuis armis et ad pugnandum 
et ad vincendum careret. Quare cl. 
scriptor B. Virginem proponens ut 
vitae spiritualis speculum, ad fontem 
illimum accedit liturgiae, qui ad vi¬ 
tam aeternam salit. 

Summatim: unusquisque dies festus 
B. Virgini dicatus, qui per annum 
aguntur —quibus alii dies quorum 
eadem B. Virgo particeps fuit—, duo¬ 
bus praefationibus et quinque punctis 
constat quae textibus et locutionibus 
liturgicis selectis fulcita ad animam 
movendam et collustrandam sunt 
aptissima. 

Quem succosum librum maximo fu¬ 
turum esse et solatio et juvamini 

omnibus Christifldelibus pro certo 
habemus. 

Servator Acuirre, C.M.F. 

Pisani, Vittore. — Storia della lingua 
latina; parte prima: Le origini, e la 
lingua letteraria fino a Virgilio e 
Orazio. Rosenberg et Sellier, Via 
Andrea Doria, 14, Torino. Pag. 364. 

Notissimus est apud latinarum et 
graecarum litterarum cultores cl. v. 
Victor Pisani, qui nonnullos libros 
auctoritate summa praeditos, ad lin¬ 
guas indoeuropaes pertinentes 
conscripsit, nunc vero opus hoc maxi¬ 
mum aggressus est cujus est titulus 
“Manuale storico della lingua italia- 
na”. Quod opus quattuor constat vo¬ 
luminibus: vol. I: Storia della lingua 
latina; vol II: Grammatica latina 
storica e comparativa (1962 - IIP edi- 
zione); vol. III: Testi latini arcaici e 
volgari (1960 - IP edizione); vol. IV: 
La lingua dell’ Italia antica oltre il 
italiano (1953). Volumen vero primum 
duabus constat partibus: parte prima 
cui nomen “Le origini, e la lingua let- 
teraria lino a Virgilio e Orazio”, quem 
librum nostris lectoribus nunc offe¬ 
rimus; et parte altera “La lingua let- 
teraria post-classica; il latino volgare” 
qui ab auctore edendus paratur. 

Si libri indicem, lector, consulueris 
librumque ipsum —quamvis sit leviter 
— volveris, de opere agi animadvertes 
quod peritis haud dubio maxime pro¬ 
babitur. Cap. I — Storia linguistica 
(pag. 1-19); cap. II — L’unita linguis¬ 
tica indeuropea. La legge fonetica. 
Ricostruzione, (pag. 19-60); cap III— 
Le lingue dell’ Italia antica (pag. 76- 
95); cap IV — Il latino fra le lingue 
indeuropee (pag. 95-146); cap V — 
Tradizioni non protolatine nel piu 
antico latino (pag. 146-165); cap VI— 
Il latino arcaico ftno a Catone (pag. 
165-179); cap VTI — Fondazione della 
lingua letteraria (pag. 179-226); cap 
VIII—La lingua della poesia, da Ennio 
a Lucrezio (pag. 225-297); cap IX — 
L’eta Ciceroniana (pag. 297-331); cap. 
X — L’eta augustea: Virgilio e Orazio 
(pag. 331-364) Caput quartum, nostra 
sententia, maximi est ponderis. 

Auctor, cujus haec sunt in praefa¬ 
tione prolata verba “ho visto che non 
potevo sbrigarmene con ripetere piu 
o meno quanto era stato detto sinora 
in opere egregie...”, eruditissimum in 


libri argumento evolvendo et scribendo 
se praebet atque peritissimum. Quo 
dignus est qui summis laudibus orne¬ 
tur. 

Jksus Aiumendia, C M. F 

F. et M. de Kisch, F. Vincent. — 

Liber quintus; Les Editions O. C. 

D. L.; 65 Rue Claude-Bernard, Pa¬ 
ris V c , 1963. Pag. 128. 

Quem vobis praebemus, alter est 
fasciculus libri quinti, qui a cimis. 
Professoribus F. de Kisch, M. de Kisch 
et P. Vincent exaratus, moderante Ro¬ 
ger Gal, evulgatus est. Hujus est libri 
quinti dispositio: 

1 — Textus in primis proponitur sive 
poetae sive prosae orationis scriptoris 
(v.g. Ciceronis, Caesaris, Horatii, Pe¬ 
tronii...) id est hominum illorum an¬ 
tiquitatis classicae qui ob artem, in¬ 
genium, cogitatum aliasve virtutes 
adulescentium oculos ad se convertere 
possunt. Textui notula praeit qua 
nonnulla de scriptore exponuntur. 

In ima pagina apponuntur: 

2 — Quaestiones grammaticae in 
genere sive scripto sive voce propositae, 
quibus versio collustrari potest. 

3 — Exercitationes brevissimae 
quaestionibus grammaticae dicatae, 
quae difficultatem specialem habent. 

4 — Notae quae ad aestheticam 
spectant, quibus conversio luminosior 
redditur. Quae omnia in eadem pagina 
offeruntur. 

In altera pagina praebetur: 

5 — Series vocabulorum brevis quae, 
bassica majorem partem, ex Carnet 
M. Mathy desumpta sunt. 

6 — Spatium liberum, cui est in¬ 
scriptio “Notes prises en classe”, quo¬ 
que alumnus quaestiones, difficultates 
solutas notare poterit. 

Paucis verbis, auctores opus perfe¬ 
cerunt simplex sed optimum, quod 

diversis magistris et alumnis aptari 
poterit. 

Liber constat ex prooemio (pag. 45), 
sexaginta thematibus (pag. 7-125), 
indice vocabulorum (pag. 126) quae 
ex Mathy non sunt collecta et indici¬ 
bus generalibus grammaticae, aucto¬ 
rum, textus (pag. 127-128). 

Hoc ex libro quinto maxime nobis 
placet, quod via nova, simplex “le latin 
par les textes” magistris proponitur. 

Jesus Aramendia, C.M.F. 


G. Bernardi Perini. — Uaccento lati¬ 
no, cenni teorici e norme pratiche; 
pag. 144. Casa Editrice Prof. Riccar- 
do Patron, Bologna 1964. 

Antiquorum scriptorum et gramma¬ 
ticorum praecepta, quae in explicando 
accentu latino versantur, hoc libro 
scienter attentoque animo consideran¬ 
tur atque investigantur. Ac primum 
cl. vir G. Bernardi naturam accentus 
latini perpendit —utrum melodus sit 
an intensivus—, et quid antiqui et 
recentiores scriptores de eo sentiant; 
in syllabarum naturam exquirendam 
incumbit —quas varia ratione distin¬ 
guit ac nova appellatione, recentiore 
saltem, syllabas nominat—, leges, qui¬ 
bus syllabarum quantitas regitur, tra¬ 
dit; ipsiusque accentus latini leges — 
commemoratis Ciceronis et Quintiliani 
locis— apte definit, easque firmas per- 
petuasque perstare asserit, et, quae 
exceptiones vocantur, earum potius 
explicationes seu derivationes esse 
vult; in quibus numerantur encliticae, 
vocativa ut Valeri, Vergili, composita 
ex verbo faci —ut calefacit—, alia. 
Normae quoque traduntur quibus 
errores in acuendis vocibus facile 
detegantur; index exhibetur quo vo¬ 
cabulorum similium sensus ex accentu 
perspicue patet; alio vero indice ver¬ 
ba, e latino in italicum sermonem 


deducta, mutato accentu describun¬ 
tur; qua tandem ratione vocabula 
graeca acuantur, disseritur. 

Totam rei materiam auctor cogni¬ 
tam atque pervestigatam habet; 
praecipui Ciceronis et Quintiliani me¬ 
morantur loci et Grammaticorum qui 
a saeculo IV materiam sedulo pertrac¬ 
tant, atque recentiorum sententias 
copiose referuntur. Res eo estudio 
eaque claritate exponuntur ut legen¬ 
tis animus in Auctoris sententiam 
adducatur. 

Attamen, si attentius argumenta 
perpendantur, id intellegitur rem non 
prorsus compertam et exploratam 
esse; nam etsi praestantissimi scrip¬ 
tores idem sentiant, sunt et alii qui 
tota sententia dissideant, cum Cice¬ 
ronis, Quintiliani, Gellii verba in 
alium sensum derivari haud facile 
sit; resque certo in dubio est —idque 
fatendum erat— cum Grammatici 
saeculo IV post Chr. n. leges accentus 
praescripserint. Qua moti ratione no¬ 
bilissimi grammatici recentiores —ut 
Leumann-Hofmann-Szantyr— cum de 
re loquuntur id probe adnotant ex 
grammaticorum placitis has tradi le¬ 
ges, quod et P. Laurand (Manuel des 
etudes gr. et lat. 13, t. II, Grammaire, 
pag. 409, n. 13) significat: “Quelques 
dStails restent douteux: on n’est pas 
sur que les regles donn6es par les 
grammairiens du IVe siecle aient 6t6 
appliqu^es a la epoque classique...”, 
atque P. Llobera (Grammatica class. 
latinitatis, Subirana Barcinone 1920, 
p. 16-18 in ima pag.) auctoritate fretus 
Nebrissensis, Perpiniani, Alvari, Lu- 
ciani Mulier, aliorum contra sentit 
praesertim cum Quintiliani verba alio 
intellegi sensu nequeat: conferantur 
loci: 1,5,31; 12,10,33; 1,5,24 Inst. orat. 
—Haec igitur adversariorum sententia 
saltem commemoranda erat. 

Liber tamen summam quaestionum 
refert ac magni quidem habendus est 
alumnis iisque qui totam materiam 
inquirere velint. 

Bibliogrophia 


Calio Giuseppe. — II latino cristiano; 

pag. 177. Edizioni P&tron, Bologna 
1965. 

Praelectiones, quas in Seminario 
regionali Catanciensi Professor Jose- 
phus Calio Thelogiae alumnis tradi¬ 
derat, hoc libro complexus est; in 
quo, quae ad sermonem Christianum 
spectant, pertractat. 

Jam inde ab origine linguae latinae 
exordium sumens qua ratione sermo 
Christianus enascatur, progrediatur, 
varia rerum ac temporum fortuna 
varietur, culmen adipiscatur, tandem 
exstinguatur, evolvit. 

Quid e Romanorum lingua litteraria 
in lexico et in syntaxi commutatum 
sit; quid in nascentem Christianorum 
linguam Minutius Felix, Tertullianus, 
Cyprianus, Lactantius, Hilarius, quid 
vero Ambrosius, Augustinus, Beda 
contulerint; quae fuerit linguae Chris¬ 
tianae “litterariae” de sermone Chris¬ 
tiano “vulgari” victoria; qua ratione 
sermo vulgaris medii aevi in linguas 
romanicas diducatur; quam in tantam 
rem Carolus Magnus, Alcuinus, Sanc¬ 
tus Bernardus operam et studium 
collocaverint; quem locum “stilus 
curiae romanae”, ac sermo in scholis 
usurpatus, in reddendis Sacris Scrip¬ 
turis, in precibus ad Deum admoven¬ 
dis; quae tandem partes oratio prosa 
et poetica in lingua latina Christiana 
habuerint: haec sunt varia rerum ar¬ 
gumenta quae a Prof. Calid attingun¬ 
tur. 


At libros qui in schola sunt nati 
alumnisque superioribus destinantur, 
superioribus quoque virtutibus ornari 
oportet, illa in primis in dicendo 
subtilitate, totius rei accuratione, 
aliorum scriptorum investigatione: 
quibus scholares libri praefulgere 
debent ut alumni in studiorum curri¬ 
culo manu ducantur. Praeterea, non¬ 
nullae in opusculo intercidunt senten¬ 
tiae quibus haud facile acquiescere 
liceat, ut cum de “mitho” aetatis 
aureae loquitur auctor, et cum classi¬ 
cos scriptores minus habet et cum 
impetum facit in scriptores qui in re¬ 
novandas seu instaurandas humanas 
classicasque litteras et artes toti incu- 
cubuerunt: qui, ut ipse censet, et “in 
maximo errore et damno fuerunt" et 
“in summo archaismo linguistico et 
litterario”, atque linguam litterariam 
et Christianam una pariter in ruinam 
verterunt. Nihil scilicet restat ex opti¬ 
mis illis scriptoribus sive aureae aeta¬ 
tis —quam ipse fuisse negat— sive ex 
iis qui redintegratam humanitatem 
summa moderatione et gravitate ex¬ 
coluerunt atque instaurari voluerunt 
—si tamen paucos ex eis fuisse con¬ 
cedamus—, nihil, dico, ex his restat 
quod laudetur? 

Attamen, lingua latina sub fine libri 
bene excipitur, commendatur, contra 
nostrae aetatis adversarios defendi¬ 
tur: quae quidem non “mortua” est 
cum tot vitae significationes adhuc 
expromat. 


Jos. M a Mir, C.M.F. 



DE NATALIS DOMINI MUSICA 


Postquam angeli ad Pueri praesepium cantu illo “ Gloria in excelsis Deo ” 
Natalem Christi celebrarunt, plurimae per orbem cantilenae sive vulgares sive 
classicae sunt compositae quibus festa Natalicia Domini agitamus. En pauca 
de his canticis. 

Omnes Hispaniae regiones cantilenas habent suas easque dulcissimas: “El 
decembre congelat” in provinciis Catalaunicis. “Oi Bethleem” in Vasconia, 
“Co el vin virinvin ” in finibus Gallaeciae, “ Fuerte jaleo” in Insulis Canaliensi¬ 
bus, “En Belen tocan a fuego” in Castella, “ Hale y hale pun” in Baetica... Ut 
in Hispania et in America Latina cantus ingenuitate pleni Bethleem Infanti ca¬ 
nuntur: “ Apurate , nihita” in provincia Chilensi, “Cholito toca retoca” in Peru- 
via, “Mi negro ta contento” in Cuba, “Z umba que zumba ” in Mexicana na¬ 
tione. .. 

Praeter ea omnes fere musici classici opera musica Domini Natali dicata 
composuerunt: Joannes S. Bach ad praecentiones chori cantilenas vulgares, 
quibus Ch. Natalis celebratur, adhibuit; Fridericus Haendel in opere, cui no¬ 
men “ Mesias ”, modulationibus nititur qui Natalem Domini resipiunt; Aloisius 
Victoria et Petrus A. Praenestinus modos in Ch. Natalis honorem composuerunt 
suavissimos. Musici hodierni ut Berlioz (“Huida a Egipto”), Arcturus Honegger 
(“ Cantata de Navidad ”), Gluck, Brahms modos fecerunt symphonicos ad Ch. 
Natalem agendum. Suntque etiam alii nostrae aetatis musici —Roy Ringwald 
(“The song of Christmas”), Irving Berlin (“Oh Navidades blancas ”)— qui can¬ 
tilenarum Ch. Natalis suavitate et simplicitate allecti, cantus vulgares Natalis 
ad musicam classicam aptarunt. 

Ex omni tamen musica quae in Festis Natalibus canitur nemo dulcior, 
plenior quam cantus ille per orbem notissimus cujus est titulus “Stille Nach”. 
Cantus hic —cantus cunarum austriacus— a cl. organario Francisco X. Griiber 
compositus in vico primum austriaco Obemdorf, anno 1818, a parocho Josepho 
Mohr —cujus verba erant cantilenae— cantatus est. Dicere possumus nihil 
pulchrius hoc cantu Stille Nach (una cum alio illo Adeste Fideles ) ingenio 
musicorum inventum esse, nihilque aptius ad pacem universam celebrandam. 


Servator Acuirre, C.M.F. 

CERTAMEN SINGULARE 

Tigris vasti corporis et strage satiatus, quam fecerat, in paludem se ab¬ 
didit. Statim Indus se ad confligendum cum illo —armis carens— paravit. Par¬ 
vus sed fortis, agilis, seminudus ad certamen descendit. Dextra manu gravem 
ferebat cultrum, acutum sicuti culter tonsorius. Bracchium sinistrum scuto 
coriaceo cingebatur. 

Statim ut in paludem pervenit, quae erat angusta, fortis venator ad pug¬ 
nam inimicum provocavit. Tigris cum Indum stabili firmoque gradu proceden¬ 
tem vidit, pedibus fremens terribiliter constitit... Indus vero presso pede oculis 
in feram conjectis appropinquabat. Tum tigris surrexit coepitque sua verberare 
ilia. Denique ut longius prosiliret in ventrem cubuit. Subito Indus sistit gra¬ 
dum. Tigris extollit caput, horrido fremitu ululat, protinus uno gradu in hostem 
prorrumpit. Sed Indus celerrime corpus declinans, ferinum impetum clipeo 
continet cultrumque in ventrejm immittit tigris. Qui neque vulnere devictus, 
ad proelium rediit. Indus denuo feram fulminea celeritate petens, postquam 
magnum cum ea certamen habuit, necat. Indus tranquille feram victam pelle 
spoliavit victorque ad suos discessit. 

VlNCENTIUS CUMENT 


APOLLO ET MERCURIUS 

Quondam Mercurius, adhuc puer, ex cunis —matre absente— abiit atque 
ad divinas valles ubi Apollo boum armenta pascebat, venit bovesque quinqua¬ 
ginta raptos in antrum abscondit. In posterum diem puer Mercurius e lecto 
surrexit atque thesauros et aurum quae Apollini Delphis erant rapuit. Sed cum 
Apollo de re certior factus esset, ira motus, celeriter ad valles Thesaliaeque 
silvas descendit, Mercurium captum coram Jove duxit. Mercurius vero, quo 
facilius Apollinem sedaret, citharam quam testudinis concha exstruxerat 
sumpsit, atque ea dulciter canere coepit. Quem ut Apollo canentem audivit, 
eum dimisit et pro divina illa cithara boum eum donavit armento. 

Aloishjs J. Barat 
(Alabonae ad Caesaraugustam) 

«Tellis argenteis adorire» 

Philippus, Macedonum rex et pater 
Alexandri, tantum auri distribuebat 
ut et custodes civitatum pecuniis vin¬ 
ceret. 

—Ilaec est urbs inexpugnabilis et 
bene munita, —secum cogitabat—, 
itaque vero ut asinus auro onustus 
eam transire nequeat? 

Ideo non erat urbs tam munita quin 
ad Philippum se dederet. Tantum his 
armis credebat ut Apollinis oraculum 
caneret: 

—Telis argenteis adorire, omnia 
enim expugnabis... 

Quamobrem fama ferebat: “Non 
tam Philippus quam pecunia ejus 
Graeciam debellavit”. 

Franciscus Imhoof 
(Rosarii in Argentina) 


Vir quidam scientia excultus in¬ 
terrogatus est: 

—Quo tempore hominis ingenium 
pluris ducis? 

—Cum loquitur. 

—Et feminae? 

—Cum tacet. 

Emmanuel Ruiz 


DE «CALCULIS» 

—Cor tibi est certe validum, ex 
“calculis” tantum laboras... 

—Id ego timebam, nam septingen¬ 
tas pesetas singulis mensibus lucror 
et septem sunt mihi filii... 

Antonius Galvez 
V Cursus alumnus 


Pisonis crudelitas 

Piso imperavit ut miles quidam du¬ 
ceretur in mortem qui cum ex castris 
exiisset, eo non comitante redierat. 
Jam caput porrigebat in gladium cum 
repente comes adfuit. Centurio ergo 
jussit carnificem gladium condere. Sed 
Piso imperavit ut non tantum duo 
milites sed etiam centurio capitis 
damnarentur. 

—Tu, inquit, quia accusatus de 
majestate, jam damnatus est capitis; 
tu quia causa fuisti damnationis co¬ 
mitis et tu tandem, centurio, quia im¬ 
peratori non paruisti... 

Dionysius Bello 
V Cursus alumnus 
in Seminario Alabonensi 


—Velim filia mea pro clavichordio 
( piano ) fidiculam ( violtn ) pulset. 

—Qua de causa? 

—Quoniam fidicula facile per fenes¬ 
tram ejici potest. 

Hector Sartor 
(Rosarii in Argentina) 


NOVUM INVENTUM 

Mendicus : Praebe mihi, domine, 
panis bucceam, quia abhinc tres dies 
nihil edi. 

Erus: Juxta hujus aetatis inventa 
scientifica homo vivere potest quin 
cibum edat, per novem dies; redi igi¬ 
tur intra sex dies. 

Xaverius Diez 

FRONDE NEMUS 

Musica vulgaris Verba J. ARAMENDiA, C. M F 

NOMEN CELATUM 


Si puncta litteris mutaveris, in perpendiculum -—quo stellulis 
notatur—, nomen scriptoris perillustris invenies. 


x 

x 

x 

x 


Secas 
Iter facis 
Gladius 
Essedum 

Detrimentum attulero 
Pressi 


Excogitavit 

Carolus GarcIa 

H. Tendini - Th. Mariucci. — Lexi- 
crti novorum vocabulorum, quae e 
libellis LATINITATIS his decem 
superioribus annis vulgus editis 
excerpserunt H. T. - Th. M. - pag. 
293; Desclee, Roma 1964. 

Quanta fuerit diligentia et sollertia 
amplissimi viri Hamleti Tondini in 
edenda LATINITATE Vaticana ab 
inno 1853 omnibus, qui linguam lati¬ 
nam excolunt, notum compertumque 
est. 

Nuper autem, cum annus decimus 
ab evulgatis primum Commentariis 
verteretur, res plane laudanda Mode¬ 
ratoribus succurrit, ut peculiare com¬ 
ponerent opusculum quo singulorum 
libellorum index describeretur et res 
omnes, quae in iis sunt pertractatae, 
paucis exponerentur verbis; quod qui¬ 
dem validum legentibus resque inqui¬ 
rentibus erit adjumentum. 

Eandem sibi oblatam occasionem 
nacti, quo decimus expletur annus ab 
initis Commentariis, Lexicon novorum 
vocabulorum appararunt quo voces, 
quibus usi sunt in LATINITATE scri¬ 
bentes, continentur. Quo aptissimum 
novumque comparatur subsidium iis 
qui linguam latinam colloquendo aut 
scribendo adhibent; idque commons¬ 
tratur linguam latinam adhuc vita 
vigere —cum a praeclarisimis ingeniis 
usurpetur—, et omnia hujus aetatis 
inventa resque scitu et dictu difficilli¬ 


mas hac lingua exprimi posse, idque 
sapienter factum esse. 

Cum autem Lexicon a Reverentissi- 
mis viris Tondini et Mariucci verba 
tantum referat quae in Commenta¬ 
riorum scriptis his annis prodierunt, 
praecipua eorum laus in accurato et 
diligenti labore posita est et in perspi¬ 
cuo eminentique exemplo quod ex tam 
egregiis in LATINITATE scriptoribus 
splendet atque in eos, qui sermonem 

latinum excolunt, derivatur. 

Quod si rem penitus perquiramus, 
eandem in novis adhibendis nomini¬ 
bus viam reperiemus qua ab initio usi 
sunt cimi, viri qui LATINITATEM 
condiderunt et his decem annis sunt 
moderati: eundem scilicet profluentem 
verborum ambitum quo rem unam 
significant, ac saepe, in multis pro¬ 
positis vocibus, illa desideratur quae 
omnium facillima et clarissima esset: 
ut in vocabulo aeroplano —ut pauca 
afferamus exempla— viginti quinque 
referuntur voces, aeroplanum tamen 
deest; sub v. calcio (gioco) octo sunt 
voces, neque verbum est de pediludio; 
dirigibile (= “aeria, aerea navis”) 
nullo pacto ab “aeroplano” distingui¬ 
tur; sub voce sottomarino octo sunt 
novae appellationes quin submarinum 
navigium proponatur [nam si Tullius 
et Caesar de “transmarinis” navibus 
loquuntur, cur nos technicum nomen 
submarinum adhibere nequeamus?]; 
duodecim sunt voces ut “currum au- 
tomobilem” designemus... 



Ex quibus efficitur tantam verborum 
molem in unam alteramve vocem 
quasi technicam deduci oportere, nisi 
linguam latinam obscuritate obrui si¬ 
namus eamque nimium captu diffici¬ 
lem iis qui legunt nobisque colloquun¬ 
tur, efficiamus. 

Quae tamen non clarissimis aucto¬ 
ribus adscribimus —cum ipsi aliorum 
tantum in unum collegerint verba—; 
sed ut difficultates, quae ex nimio 
verborum ambitu enascantur, perspi- 
ciamus, et aliam, si fleri potest, viam 
insequamur latinitati minime repug¬ 
nantem nostraeque aetati, quae rebus 
verbisque magis concretis delectatur, 


paremus. Quod cimus, vir Tondinius 
in commentariolo nuper in Latinitate 
( I lib. 1965, pag. 12-24) vulgato ipse 
effecit multaque novavit verba aut 
ampliore ditavit sensu in novas res 
vetera vocabula derivans. Ex qua 
agendi mutata norma et nova oritur 
lux et nova via in quam multi liben¬ 
ter ingrediamur. 

Opusculum indice locupletatur, quo 
voces hispanicae, gallicae, germanicae, 
anglicae exprimuntur, quibusque viri 
aliarum nationum nomen italicum in 
Lexico expeditius inquirere possint. 

Jos. M a Mir, C.M.F. 


Ex officina typographlca F Camps Calmet — Tarregae (in Hispania) 


